Россиянинг “Байкал Электроникс” компанияси янги процессор ишлаб чиқди\n19:16 / 25.03.2016\nУшбу миттигина процессор атиги 5 Вт энергия истеъмол қилади ва совутгичсиз ишлай олади. Процессорга 3та Ethernet (2та Гб. ва 1та 10 Гблик) контроллери, 8 Гб гача оператив маълумотни қабул қила олувчи DDR3-1600 хотира контроллери, шунингдек, PCIe Gen.3; SATA 3.0 (6 Гб) ва USB 2.0 контроллерлари ўрнатилган. Процессор 2 ядроли 1.2 ГГц тўлқинда ишловчи, ички ўрнатилган кэш-хотираси 1 Мбайт бўлган MIPS 32 r5 P5600 асосида барпо этилган.\nBaikal-T1 самарадорлик кўрсаткичи бўйича Intel Atom ва замонавий смартфонлар процессорлари билан бемалол рақобатлаша олади. У асосан кучли телекоммуникация ускуналари: роутерлар, бошқарилувчи коммутаторлар ишлаб чиқаришда фойдаланилади.\n«Байкал Электроникс» компанияси Lenovo билан ҳамкорлик тўғрисидаги меморандумни имзолагандан сўнг, Lenovo Baikal-T1 процессори негизида ишлаб чиқарилган ThinkCentre Tiny-in-one 23 моноблокининг илк намунасини намойиш этишга ҳам улгурди.\nАйтиш жоиз, Baikal-T1 процессори анча рақобатбардошдир. Таннархи бошқа шу каби процессорларга нисбатан анча арзон, яъни 60 доллар атрофида бўлган бу процессордан телекоммуникация ва саноат ускуналари, диспетчерлик блоклари, автоматлаштириш ҳамда бошқарув тизимларини ишлаб чиқишда фойдаланса бўлади. Ҳозирги кунда “Байкал Электроникс” ARM архитектураси негизида— стол компьютерлари, саноат автоматик ускуналари ва смарт камералар учун мўлжалланган Baikal-M ҳамда микросерверлар учун Baikal-MS процессорлари устида ҳам ишламоқда.


Туроператорлар хизматларига чегирмалар Beeline Club карталарининг эгаларига тақдим қилинади\n11:07 / 09.06.2015\n9 июнь 2015, Тошкент. Алоқа оператори Beeline Gold ва Platinum имтиёзлар карталарининг эгалари Beeline Club шериклари ҳисобланган бир қатор туроператорларнинг хизматларига чегирмалардан фойдалана олишлари ҳақида маълум қилади.\nOtdohnem.uz туристик агентлиги хизмат кўрсатишга чегирмаларни тақдим этмоқда, ҳусусан, меҳмонхонани банд қилишда 5% ҳамда аэропортга/аэропортдан трансферга 100% чегирмани.\nAvrud туристик агентлиги Platinum картаси бўйича меҳмонхоналар ва турларга, шунингдек, аэропортгача/аэропортдан трансферига 8% миқдорида чегирмани тақдим қилади. Gold картаси барча меҳмонхоналар ва турларга 5% чегирмадан фойдаланиш имкониятини тақдим қилади.\nAznur Travel тўлиқ турнинг қийматига Platinum картаси бўйича – 10%, Gold картаси бўйича – 7% чегирмаларни тақдим қилади. Чегирмалар авиаучишлар, консуллик божлари ва трансферларнинг қийматига нисбатан қўлланилмайди.\nТуристик хизматларнинг барча турларига 5% чегирмани Gold ва Platinum карталарининг эгалари Berkana-Tour LTD’да олишлари мумкин бўлади.\nGold ва Platinum карталари бўйича меҳмонхоналар ва Европага турларга 10% чегирмани Elite Tours агентлиги тақдим қилади.\nInternational Business and Travel ўз компаниясининг кенг кўламдаги хизматларига Platinum карталари эгаларига 7% чегирмани ва Gold карталарининг эгаларига 5% чегирмани тақдим қиладилар.\nЭслатиб ўтамиз, Beeline Club карталари Тошкент, Андижон, Буҳоро, Жиззах, Қарши, Қўқон, Навоий, Наманган, Нукус, Самарқанд, Термиз ва Фарғонада 300 дан ортиқ жойларда (кафе, ресторанлар, савдо шохобчаларида) имтиёзлардан фойдаланиш имконини тақдим этади.\nБатафсил маълумот: beelineclub.uz\nHamkorbank’нинг ҳар бир филиалида 24 соатлик электрон офислар иш бошлади!


МХХ: Ўзбекистон исломий ҳаракати таназзулда\nТоҳир Йўлдош ўлимидан сўнг ЎИҲ га унинг куëви Усмон Одил бош бўлган.\nТоҳир Йўлдош ўлимидан сўнг бу ҳаракат ҳам бошқарув¸ ҳам молиявий жиҳатдан инқирозга юз тутган¸ дейди ўзбекистонлик айрим таҳлилчилар.\nCentralAsiaOnline интернет нашри Ўзбекистон исломий ҳаракатида кучли лидерлар йўқлиги боис¸ ҳаракат ўлган террорчилар мурожаатларидан фойдаланаётганини маълум қилди.\nМарказий Осиёдаги хавфсизлик муаммолари бўйича ўзбекистонлик мутахассис Марат Шербутовнинг CentralAsiaOnline нашрига айтишича, ЎИҲ лидери Тоҳир Йўлдош 2009 йил августида амалга оширилган ракета ҳужуми оқибатида ўлганидан кейин ҳаракатга бошчилик қила оладиган шахс топилмай, “вакуум” ҳолати пайдо бўлган.\nТоҳир Йўлдош АҚШнинг Покистондаги ҳарбий амалиëтлари чоғида 2009 йил сентябрида ўлдирилган эди.\nЯнги “амир” этиб тайинланган Усмон Одил эса Тоҳир Йўлдош каби етакчилик қобилиятига эга эмас¸ деб таъкидлайди ўзбекистонлик таҳлилчи..\nЎзбекистон Миллий хавфсизлик хизматининг терроризмга қарши бўлими таҳлилчиси Д.Расул айтганига асосланиб интернет нашрининг яна билдиришича, Ўзбекистон исломий ҳаракатининг янги раҳбарлари ҳеч қандай салоҳиятга эга эмас.\nШу боис сўнгги бир йил давомида ЎИҲ ўз ичида кичик гуруҳларга бўлиниб кетган.\nАйни пайтда, араб террорчиларининг ЎИҲга молиявий ёрдам кўрсатиши тўхтаган.\nХориж билан алоқаси бўлмаган Усмон Одилнинг ҳаракат аъзолари ичида мавқеи ва таъсири йўқ ва бундай вазият шу кунгача давом этиб келмоқда¸ деб таъкидлайди Ўзбекистон МХХ си эксперти.\nШунга яқин фикрларни Озодликка покистонлик журналист¸ ЎИҲ ҳақидаги китоблар муаллифи Аҳмад Рашид ҳам билдирган эди. Аҳмад Рашид ЎИҲ бугун ягона ташкилот, деб кўрилмаслиги лозим¸ зотан у бошқа жанггари гуруҳлар билан қоришиб кетган ва олдига қўйган мақсадлари ҳам каттароқдир¸ деган фикрда.\n- Афтидан бир нечта ходиса рўй берди. Биринчидан ЎИҲ бир неча гуруҳга бўлиниб кетди. Ҳозирда минтақада ЎИҲдан ажралиб чиққан бир нечта гуруҳ, жумладан Исломий Жиҳод Иттифоқи ва Марказий Осиё Толиблари каби гуруҳлар ҳаракат қилаётганини кўриш мумкин. Бу гуруҳлар нега ажраб чиққанини аниқ айтиш қийин, лекин буни Ал-Қоида мазкур гуруҳларни назорат қилиш мақсадида ташкил қилганини тахмин қилиш мумкин, дейди журналист.\nЎИҲ ёки унга алоқадор гуруҳлар Ўзбекистон ёки ҳорижда рўй берган бир нечта ҳужумларда айбланди.\nШу йилнинг ёзида ЎИҲ ўз етакчиси Тоҳир Йўлдош ўтган йили АҚШ амалга оширган ҳаво ҳужумида ўлдирилганини тан олди. Унинг ўрнига куёви Усмон Одил ҳаракат етакчиси, этиб тайинлангани айтилди, бироқ ҳаракат узоқ вақт Тоҳир Йўлдош ўлимини тан олмасдан¸ унинг эски аудиобаëнотларини янги сана билан эълон қилишни давом эттириб келди.\nҲам Ўзбекистон¸ ҳам халқаро майдонда Ал-Қоида тармоғига алоқадор террор гуруҳлари рўйхатига киритилган Ўзбекистон исломий ҳаракати сафида қанча аъзо борлигига оид аниқ маълумот йўқ.


Ҳиндистонга ўтган йили 67 минг тоннадан ортиқ мош етказиб берилди\nҲиндистон узоқ йиллардан бери ўзбек мошини мунтазам харид қилиб келади. Биргина ўтган йили мазкур мамлакатга 67 минг тоннадан ортиқ шундай маҳсулот етказиб берилди, деб ёзади “Халқ сўзи” газетаси.\nБу 2015 йилдагига қараганда уч баравар кўпдир. Бунда “Ўзагроэкспорт” акциядорлик жамияти имкониятларидан самарали фойдаланилмоқда. “Shri Niwas Dall And Besan Mill”, “Green Field Agro”, “Avika Foods” ва “Eco Green Import&Export” сингари Ҳиндистон компаниялари билан тўғридан-тўғри шартномалар имзоланган. Дарвоқе, ушбу маҳсулотни, асосан, Наманган, Самарқанд, Сурхондарё, Тошкент, Фарғона, Хоразм вилоятлари деҳқонлари етиштириб бераётир. Жорий йилнинг январь ойида “Ўзагроэкспорт” томонидан Ҳиндистонга 300 тонна мош экспорт қилинди. Март ойининг охирида яна икки минг тонна маҳсулот юкланиб, ушбу манзил томон жўнатилди. Бундан ташқари, ҳинд ҳамкорлар таклифига биноан, республиканинг турли ҳудудларида кейинчалик экспорт қилиш учун мошнинг янги навлари, жумладан, “Black Matpe” навини синов тариқасида етиштириш мўлжалланаяпти.\nМазкур йўналишдаги ишлар кўлами келгусида ортиб бораверади. Негаки, биргина 2016 — 2020 йилларда мева-сабзавот ва гўшт-сут маҳсулотларининг хом ашё базасини янада ривожлантириш, уларни қайта ишлашни чуқурлаштириш, озиқ-овқат товарлари ишлаб чиқариш ва экспорт қилишни кўпайтириш дастурига мувофиқ, 596 миллион АҚШ долларилик 180 та йирик лойиҳа амалга оширилмоқда.


Томоқ оғриғининг олдини олади, стрессдан халос этади — чойнинг фойдали хусусиятлари\n31.12.2020 | 09:22\nЧой нафақат совуқда иситадиган, балки иссиқда тетиклаштирувчи ичимлик, ҳақиқий доридир. Қора, кўк ва бошқа турдаги чойларнинг шифобахш хусусиятлари ҳақида кўп ёзилган, аммо бугун чойнинг қайси касалликларни даволаши ҳақида кўплаб маълумотларга эга бўлиш мумкин.\nДиарея ва қорин дам бўлиши\nҚора чой ўз ичига олган тери ошловчи кислоталари туфайли тана суюқликни яхши қабул қилади. Агар қорин дам бўлиши ёки диарея хавфи бўлса, шакарсиз ҳолда ичилган бир неча стакан қора чой, албатта, ёрдам беради.\nҚора чой ёки фойдаланилган чой пакетлари шишни юмшатиш ва тери ёки шиллиқ пардаларни кесилган жойлари, ҳашаротлар чақиши ва ҳатто тиш оғриғини қолдиришда ёрдам берувчи самарали усулдир. Антибактериал ва яллиғланишга қарши хусусиятлари туфайли чой шишни енгиллаштиради, тананинг тинчланишига ёрдам беради.\nҚора чой таркибида кислоталарни нейтраллаштириш мумкин бўлган гидроксид мавжуд. Бу эса шамоллашда фойдалидир. Учуқ тошган жойга кунига уч-тўрт марта фойдаланилган чой пакети қўйилади. Агар яралар узоқ вақт сақланиб қолса, шифокорга мурожаат қилиш зарур.\nҲаддан ташқари терлаш\nҚора чой ёрдам берадиган яна бир ҳолат — оёқларнинг ҳаддан ташқари терлаши, айниқса, ёқимсиз ҳид билан бирга бўлса. Қора чойли сувга оёқлар бир оз солинади. Чой антибактериал таъсирга эга, шунингдек, тешикларни торайтиришга ва шу билан терлашни камайтиришга ёрдам беради.\nЧойнинг барча турлари антиоксидантларга бой, аммо энг юқори концентрация кўк чойда учрайди. Юрак ва қон томирларининг соғлиғига ғамхўрлик қилиш учун кунига бир ёки икки стакан кўк чой ичиш тавсия этилади. Кўплаб тадқиқотлар шуни кўрсатдики, ушбу ичимликни мунтазам равишда ичадиган одамларда инсульт ва юрак хасталиги хавфи паст бўлади.\nДеменциянинг олдини олиш\n«American Journal of Clinical Nutrition» журналида чоп этилган бир тадқиқот шуни тасдиқладики, кунига атиги бир стакан кўк чой ичган кекса ёшдаги одамлар бошқа ичимликлар ичган тенгдошларига қараганда когнитив тестларни 38 фоизга яхшироқ ишлашган. Шунингдек, кундалик дозани икки стаканга ошириш ҳаракат тарзини 54 фоизга фаоллаштиради.\nАгар юзда ҳуснбузарлар кўп бўлса, кўк чой компресслари ёки шунчаки юзни ювиш учун кўк чойдан фойдаланиш тавсия этилади. Бу яллиғланишни енгиллаштиради, терини тинчлантиради ва антибактериал хусусиятларга эга моддалар ҳуснбузарларни даволашда самарали ҳисобланади.\nИссиқ ялпиз чойи томоқ оғриғи учун жуда самарали. У шиллиқ пардаларни тинчлантиради, оғриқни енгиллаштиради ва яллиғланишни келтириб чиқарадиган бактерияларни йўқ қилади.\nМойчечак чойи — бу стресс ва хавотир учун энг керакли восита. Ундан ичиш ёки ҳаммом қабул қилиш учун ҳам фойдаланиш мумкин − иккала усул ҳам бир хил даражада самарали. Айтганча, мойчечак чойи уйқусизликнинг ажойиб ечими ҳамдир.\nМойчечак таркибида ошқозон ярасини келтириб чиқарадиган бактериялар ўсишини секинлаштирувчи моддалар мавжуд. Шунингдек, мойчечакли чойга бироз асал қўшиб ичилса, ошқозон ярасини даволашга ёрдам беради.\nЯсмин билан кўк чой\nЯсмин табиий антидепрессант бўлиб, у эндорфинларни чиқаришга ёрдам беради, стресс гормони кортизолни зарарсизлантиради, чарчоқ ва ҳолсизликни кетказади. Шунингдек, кўк чой бош оғриғи ва чарчоқни енгишга ёрдам беради. Ушбу ичимлик, айниқса, оғир иш кунида жуда катта ёрдам беради. Чунки ҳар қандай машаққатли меҳнатдан сўнг инсон ўзида эртанги кун учун куч топиши керак.


Дарё транспорти | Ўзбекистон Республикаси Транспорт Вазирлиги\n1.Дарё транспорти соҳасига оид норматив-ҳуқуқий ҳужжатлар рўйҳати\n1. “Кемаларни қуришда, ишлатишда, қайта таъмирлашда мажбурий кўрикдан ўтказиш тартиби тўғрисидаги низом”. Вазирлар Маҳкамасининг 2016 йил 5 майдаги 141-сон қарори билан тасдиқланган.\n2. “Ўзбекистон Республикасининг ички сув транспорти устави”. Вазирлар Маҳкамасининг 1997 юл 25 февралдаги 106-сон қарори билан тасдиқланган.\n3. Кемаларни рўйҳатга олиш қоидалари (рўйҳат рақами 2595, 2014 йил 17 июн).\n4. Дарё транспортида юк ташиш қоидалари (рўйҳат рақами 2468, 2013 йил 13 июн).\n5. “Ўзбекистон Республикаси ички кема йўлларида сузиш қоидалари”. (рўйҳат рақами 796, 1999 йил 9 июл).\n6. Дарё транспортини техник ишлатиш қоидалари. (рўйҳат рақами 990, 2000 йил 6 декабр).\n7. Ички сузиш кемалари томонидан ифлослантиришнинг олдини олиш қоидалари. (рўйҳат рақами 966, 2000 йил 8 сентябр).\n8. Дарё портлари ходимлари учун меҳнатни муҳофаза қилиш қоидалари (Меҳнат вазирининг 2002 йил 30 августдаги 133-сон буйруғи билан тасдиқланган).\n9. “Автомобил ва дарё транспорти ходимлари учун бепул махсус кийим, пояфзал ва бошқа якка ҳимоя воситаларини беришни намунавий нормалари” (рўйҳат рақами 1511, 2005 йил 8 сентябр).\n10. “Дарё транспорти ходимлари учун меҳнатни муҳофаза қилиш қоидалари” (рўйҳат рақами 2067, 2010 йил 14 январ).\n2. Дарё транспорти тўғрисида маълумотлар\nДарё транспорти бўлимининг Кемачилик инспексияси рўйҳатида Ўзбекистон Республикаси ички сув йўлларида ва сув хавзаларида фойдаланишда бўлган жами 224 та сув транспорти воситаси (кемалар) ҳисобга олинган, шундан:\nДарё транспорти бўлими Ўзбекистон Республикаси Транспорт вазирлигининг Автомобил ва дарё транспортини ривожлантириш департаментининг таркибий тузилмаси ҳисобланади ва Транспорт вазирлиги фаолиятини дарё транспорти соҳаси бўйича масалалари билан таъминлайди.\nДарё транспорти бўлими таркибига қуйидаги бўлинмалар киради:\nа) Ўзбекистон кемачилиги регистри (кейинги ўринларда – Регистр).\nб) Кемачилик инспексияси.\nКемачилик регистри бош двигателининг қуввати 55 кВт ва ундан ортиқ бўлган ўзиюрар кемалар, юк кўтариш қуввати 80 регистр тонна ва ундан ортиқ бўлган ўзиюрмас кемалар ва сузувчи воситаларини классификатсия қилиш ва техник назорат олиб боришга ваколат берилган давлат бошқаруви органи ҳисобланади.\nКемачилик инспексияси Ўзбекистон Республикасининг кема юрадиган ички сув йўлларида екология нормалари ва инсон ҳаётини муҳофаза қилинишига риоя етган ҳолда кемаларнинг ва сузувчи воситаларининг хавфсиз сузиши ва улардан белгиланган вазифаларга мувофиқ тўғри фойдаланиши, юкларнинг хавфсиз ва ишончли ташилишини назорат қилишга ваколат берилган давлат бошқаруви органи ҳисобланади.\nДарё транспорти бўлими ўзига юклатилган вазифаларни бажариш учун қуйидаги функсияларни амалга оширади:\nДарё транспорти соҳасида бошқариш тизимини такомиллаштиришга оид таклифларни ишлаб чиқади;\nДарё транспорти соҳасида давлат инвеститсия сиёсатини шакллантириш бўйича таклифлар ишлаб чиқади;\nДарё транспорти соҳасини ижтимоий-иқтисодий ривожлантириш бўйича яқин ва истиқболли давлат дастурлари, идоравий манзилли дастурларни шакллантириш бўйича таклифларни тайёрлайди;\nИчки сув йўлларидан энг мақбул фойдаланиш бўйича таклифлар ишлаб чиқади;\nДарё транспорти соҳасида ягона техника сиёсатини ишлаб чиқади ва амалга татбиқ етади;\nДарё транспорти соҳасида транспорт хавфсизлиги бўйича масалалар бўйича таклифлар ишлаб чиқишда иштирок етади;\nСувда инсон ҳаётини муҳофаза қилинишини, юкларни ишончли ташилишини, сузувчи воситаларининг хавфсиз сузиши ва улардан фойдаланиш шартларини таъминлайдиган техник талаблар ўрнатилган норматив-ҳуқуқий ҳужжатларни ишлаб чиқади, қўлланилишини таҳлил етади ва уларга ўзгартиришлар киритади;\nДарё транспорти соҳаси бўйича техник регламентлар ишлаб чиқишда иштирок етади;\nДарё транспорти соҳаси бўйича бўлимга берилган ваколатлар доирасида Ўзбекистон Республикасининг дарё транспорти масалалари бўйича қарори талаб етиладиган Ўзбекистон Республикаси қонунлари, Ўзбекистон Республикаси Президентининг Фармонлари, қарорлари ва фармойишлари, Вазирлар Маҳкамасининг қарорлари ва фармойишлари лойиҳаларини ишлаб чиқиш учун Транспорт вазирлигига таклифлар киритади;\nЎзбекистон Республикаси ҳукумати Кэнгаш мажлисларига дарё транспорти масалаларини кўриб чиқиш бўйича матэриалларни тайёрлайди;\nДарё транспорти соҳасида халқаро шартномалар ва ҳукуматлараро битимлар тузиш, уларга ўзгартиришлар киритиш, тўлдириш, бекор деб еълон қилиш, ратификатсия қилиш бўйича матэриалларни тайёрлайди;\nЎзбекистон Республикаси томонидан халқаро шартномалар ва ҳукуматлараро битимлар қоидаларининг ўз ваколати доирасида бажариш бўйича тадбирлар ишлаб чиқади;\nДарё транспорти соҳаси бўйича бўйича халқаро ташкилотларнинг ишига қатнашиш ва Ўзбекистон Республикаси томонидан халқаро музокаралар олиб бориш учун матэриаллар тайёрлашда иштирок етади;\nЮридик ва жисмоний шахсларнинг мурожаатларини, аризаларини ва шикоятларини дарё транспорти бўлими ваколати доирасида кўриб чиқишни амалга оширади;\nТранспорт вазирлиги сайтига жойлаштириш учун дарё транспорти соҳади бўйича матэриалларни тайёрлайди;\nДарё транспорти масалалари бўйича ўз ваколати доирасида мажлислар, семинарлар ва бошқа тадбирлар ташкил етади ва ўтказади;\nТранспорт вазирлигининг таркибий тузилмаларига дарё транспорти масалалари бўйича ваколати доирасида тушунтиришлар беради, ҳамда улардан зарур маълумотлар ва ҳужжатларни сўраб олади;\nДавлат сири ҳисобланган махфий ахборотларни ваколати доирасида сир сақланишини таъминлайди;\nЎзига юклатилган вазифаларни бажариш учун зарур бўлган ахборотларни, маълумотларни ва бошқа ҳужжатларни Транспорт вазирлигининг қуйи идораларидан, вазирликлардан, идоралар ва бошқа ташкилотлардан ўрнатилган тартибда сўраб олади;\nЎзбекистон Республикасининг ички сувларида, табиий ёки сунъий барпо етилган сув хавзаларида фойдаланилаётган кемалар ва сузувчи воситаларни рўйҳатга олади ва классификатсия қилади, техник кўрикдан ўтказади;\nКемаларга ва сузувчи воситаларга мулк ҳуқуқини тасдиқловчи ва Ўзбекистон Республикаси байроғи остида сузиш ҳуқуқини берувчи Кема гувоҳномаларини, уларнинг техник ҳолати бўйича фойдаланишга яроқли эканлигини тасдиқловчи классификатсия гувоҳномаси, сузишга яроқлилик тўғрисидаги гувоҳномаси, нефт, оқова сувлар ва ахлат билан ифлосланишнинг олдини олиш тўғрисидаги гувоҳномаларни ҳамда Регистр қоидаларида назарда тутилган бошқа ҳужжатларни беради;\nКема ва сузувчи воситалар эгалари томонидан дарё транспорти соҳасига оид қонун-ҳужжатлар, Регистр қоидалари, екология ва санитария нормалари талабларига риоя етилишини назорат қилади;\nКемалар ва сузувчи воситаларнинг, ҳамда кемаларни қуриш ва таъмирлаш учун мўлжалланган матэриал ва жиҳозларнинг Регистр қоидалари ва талабларига мувофиқлигини аниқлайди.\nҚурилаётган кемаларни техник лойиҳа ҳужжатларини маҳаллий сузиш шароитига мувофиқлиги нуқтаи назаридан келишади ва тасдиқлайди;\nКемаларни қуриш, тамирлаш ва қайта жиҳозлаш даврида техник назоратни амалга оширади;\nКема ҳужжатларининг амал қилиш муддати тамом бўлганда, кемалар, сузувчи воситаларда одамларнинг хавфсизлигига тахдид солувчи нуқсонлар пайдо бўлганда, кемалардан фойдаланиш, ёнғинга қарши ва санитария хавфсизлиги қоидалари талаблари бузилганда кемалар ва сузиб юрувчи воситалардан фойдаланишни тақиқлайди;\nКемалар ва сузувчи воситаларнинг екипаж аъзоларининг амалдаги йўриқномалар ва дастурлар асосида билимларини текширишдан ўтказиш бўйича коммисия ишида иштирок етади;\nПортлар, пристанлар, қирғоқлар, кема қатнайдиган сув иншоотлари ва сув йўллари устидан ўтаётган алоқа линиялари, газ, ичимлик суви ва бошқа қувурларнинг ўтказилишини, сузувчан понтон кўприклар ўрнатиш ва кечув кемалари ишини ташкил етиш бўйича лойиҳаларни кўриб чиқади ва хулосалар беради;\nХорижий ва миллий юк ташувчилар томонидан Ўзбекистон Республикасининг дарё транспорти соҳасидаги халқаро шартномаларининг асосий шартлари ва қоидаларига риоя етилиши устидан назоратни амалга оширади;\nДарё транспорти бўлими ваколати доирасида Ўзбекистон Республикаси қонун-ҳужжатларига зид бўлмаган бошқа функсияларни бажаради.


ИнтерФУТБОЛ :: Гари ЛИНЕКЕР: «ЕИдан ЧИҚИШ АНГЛИЯ ЗАРАРИГА ИШЛАЙДИ»\nГари ЛИНЕКЕР: «ЕИдан ЧИҚИШ АНГЛИЯ ЗАРАРИГА ИШЛАЙДИ»\nАнглиялик собиқ футболчи Гари Линекер France Football нашрига берган интервьюсида Буюк Британиянинг Европа Иттифоқидан чиқиши АПЛга зиён келтириши мумкинлиги ҳақида гапириб ўтди.\n- Буюк Британиянинг ЕИдан чиқиши Англия футболига таъсир ўтказадими?\n- Албатта. Натижаси қандай бўлишини аниқ билмаймиз. Бу ноаниқликнинг ўзи ҳам бир муаммо. Эндиликда ЕИга кирадиган мамлакатлар фуқаролари бўлган футболчилар АПЛда ўйнаш учун виза олишлари керакми? Энди улар Премьер-лигада ўйнашга муносиб эканликларини исботлашлари лозим. Биринчи ўринда ёш футболчилар муаммога дуч келишади. Ахир бир қатор футболчилар айнан Англиядаги ўйинлари орқали танилишган. Ўша Н~Голо Канте ёки Риёд Маҳрезни олайлик. Бир пайтлари улар ҳеч қандай меҳнат визасисиз келишган. Албатта, АПЛ ҳаммасини олдингидек қолдиришга ҳаракат қилади. Лекин бунинг юридик жиҳатдан иложи борми? Клубларнинг президентларидан фақат икки нафари «Брексит» учун овоз берган. Лекин улар ҳам жиддий қарши бўлишмаган. Ҳақиқатан ҳам, бу барча учун бош оғриғига айланди.\n- Демак, эндиликда Англия клублари хорижлик иқтидорли йигитларни одатдагидек таклиф қила олишмайди. Бундан эса чемпионат жабр кўради.\n- Худди шундай. Лекин мутахассислар билан гаплашсангиз, ҳозирча ҳеч ким жиддий хавотирга тушмаяпти. Бироқ «Брексит» яқин. Қаерга кетаётганимизни тушунмадим. Агар ЕИдан чиқиб кетсак, худди 2016 йилдаги каби фунтнинг қадри тушиб кетади. Бу эса клубларнинг бюджетига салбий таъсир ўтказиши аниқ. Жейдон Санчо («Боруссия» Дортмунд), Рис Нелсон («Хоффенхайм»), Имил Смит-Роу («Лейпциг») каби ёш футболчиларимиз ўз бахтларини Европанинг бошқа мамлакатларидан қидирмоқчи бўлсалар нима бўлади?\n- Энди футболчилар оддий ва меҳнат визасини олишга мажбурларми?\n- Ҳозирча аниқ эмас. Европа Лигаси ва Чемпионлар Лигасида ўйнаётган клублар ҳам сафар учун виза оладиларми? Минглаб мухлислар ҳам. Қуръа билан ўйинлар орасидаги вақт қанча? Ҳаммасига уч-тўрт ҳафтада улгуриш керак. Бош вазир Тереза Мэй «Одамларнинг эркин миграциясига чек қўямиз» дейди. Мана гап. Биз шунинг учун овоз берганмизми? Ажойиб. Олдинлари чемпионатимизга келган хорижлик мухлислар ҳам виза олишлари керакми? Футбол мамлакатга катта пулларни олиб келяпти. Бу борада ҳам жиддий гаплашиб олиш керак. Бироқ ҳеч қандай реакция йўқ. Чунки футбол спортнинг «бир» тури холос. Сиёсатчилар футбол орқали ўз мақсадларига эришадилар, бошқаларнинг ютуғидан фойдаланадилар. Даҳшат. Жаҳон чемпионати пайтида ҳамма мамлакат терма жамоаси учун мухлислик қилди. Мулозимлар фақат шунақа пайтда футбол ҳақида ўйлашади...\n- Сиз футбол олами одамисиз. Бошқалар ҳам вазиятни муҳокама қилишяптими?\n- Менинг муҳокама қилаётганим ҳам етарли. Шу боис ҳам улар мен билан муҳокама қилишлари лозим. Лекин ҳеч ким муаммонинг охирини ўйламаяпти. Умуман, бунинг спортга таъсири катта. Мана, Формула-1ни олайлик. Саккизта жамоа Буюк Британиядан. Эҳтиёт қисмларни хориждан олиб келишади. Бу ҳам бир бош оғриғи. Агар халқ бизни нима кутаётганини тушунганида, ҳеч ким ЕИдан чиқиб кетиш учун овоз бермасди. Ҳаммамизнинг «қулоғимизга лағмон илишди». Сайловнинг ўзи ҳам савол туғдирмоқда. Албатта, ЕИнинг ҳам камчиликлари бор. Лекин иттифоқ фуқаро жамиятининг бузилишига сабабчи бўлмайди. Аммо матбуотда бу ҳақда тўлиқ гапиришмайди. Ўтган икки ярим йил ичида сиёсий инқироз юзага келди. Иқтисодиёт оқсамоқда. Ҳозиргача «Брексит»нинг аниқ фойдасини тушунтириб берган одамни кўрмадим. Ҳамма балиқ овлаш ҳақида гапиряпти...\n- Лекин балиқнинг 80 фоизи Европага экспорт қилинади.\n- Тўғри. Ҳаттоки, ЕИдан чиқишга овоз берган фермерлар ҳам уларни яхшилик кутмаётганини ҳис қилишмоқда.\n- Футболчилар ҳам сиз билан бу қайғуни бўлишишяптими?\n- Ким билан гаплашган бўлсам, деярли ҳаммаси. Фақатгина бир-иккитасини инобатга олмаса. Клубларда ҳам аниқ бир фикр йўқ. Кимдир ундоқ ўйласа, бошқаси тескарисини гапиради. Ҳамма ўз фикрни очиқ айта олмаяпти. Мана, Юрген Клоппга гап йўқ. Характери зўр. Гвардиола... билмадим. У Каталониянинг мустақиллиги учун овоз берганди. Аввалдан «сиёсатчи»... Бошқалар нимага жимлигини тушунаман. Бир нима десангиз муаммога дуч келишингиз мумкин. Одамлар ишларини йўқотиб қўйишдан қўрқишади.\n- Сизга ҳам таъсир ўтказмоқчи бўлишдими?\n- Албатта. Ижтимоий тармоқларда алламбало нарсаларни ёзаётганларни кўряпман. Лекин кўча-кўйда ҳеч нима дейишмайди. Бир сафар электричкада кетаётсам, бир одам ўгирилиб «Иккинчи референдуминг нима бўлади? Бир марта овоз бердик-ку», деди. Шу, холос.\n- «Брексит»га қарши курашавериб чарчамадингизми?\n- Мен футболчиман. Футболчи халқи қайсар бўлади. Мени қўллаб турганлар сони ижтимоий тармоқларда «лойга белаётганлар»дан кўпроқлиги хурсанд қилади. Кўпчиликдан фарқли ўлароқ, футболчи бўлганим учун матбуотга чиқиш имкониятим кўпроқ. Умид бор экан, «Брексит»га қарши боравераман. Мен ҳам ўзимни «патриот» деб ҳисоблайман. Лекин менинг ватанпарварлигим ўзим учун эмас. Ўзимни ҳақ деб ҳисоблайман.


“Суюқ электр”га ишловчи машина. Бунақаси бўлмаган » Скачать музыку бесплатно новинки музыки 2016-2017\n“Суюқ электр”га ишловчи машина. Бунақаси бўлмаган\nКомментариев: 0 Просмотров: 484 Дата: 5-03-2016, 20:25 Женева автосалонига келтирилган ушбу машиналар автосаноатда инқилоб ясаши мумкин. 2015 йилда nanoFlowcell AG компанияси иккита ғаройиб электромобиль нишона нусхасини намойиш этганди: Quant F спорт седани ва Quantino ихчам хэтчбеки. Электромобилларнинг ўзига хослиги шундаки, улар суюқ (оқувчан) батареяга ишлайди. Худди шу автомобиллар Женевага ҳам келтирилди. Бу гал уларнинг деярли серияли ишлаб чиқаришга мўлжалланган турини кўриб турибмиз. Ўтган вақт давомида электромобилларнинг қаери ўзгарди? Ташқи қиёфасида ўзгариш асари йўқ. Ўша таниш спорт автомобили ва шаҳар хэтчбеки. Quant F автомобилига 1090 от кучига тенг мотор ўрнатилган, 2,8 сонияда тезликни юзга чиқаришга қодир. Энг юқори тезлиги 280 км/соат. Quantino анчагина камтар русум бўлиб, 109 от кучини ўзида жамлаган. 5 сонияга етмай юзга чиқади. Энг юқори тезлиги 200 км/соат. Шаҳар машинаси учун бу етарли кўрсаткичлардир. Асосий янгиликларнинг бири шуки, Quantino Европа йўлларида юриш учун расмий рухсатнома олди. Иккинчидан, электромобилни ишлаб чиқарганлар 14 соат узлуксиз Quantinoни бошқариб кўрди. Синов якунига бориб хэтчбекнинг электролит бакида 78 фоиз ёнилғи қолиб кетди. Бу ёнилғи захираси минг кмдан ошиққа етишининг исботидир. Шундай қилиб, “суюқ электрли” автомобиль магазинларга чиқадиган кунлар яқин. - деб хабар бермоқда Carzone.uz нашри.


Инфографика: 2016-2021 йилларда Ўзбекистоннинг тўқимачилик маҳсулотлари экспорти — Review.uz\nЭкспорт салоҳиятини амалга ошириш\n2016 йилдан кейин хом ашёни тўлиқ қайта ишлаш моделига ўтиш ва уларнинг экспортини тўхтатиш тезлаштирилган хусусиятга эга бўлди. 2020 йилдан бошлаб Ўзбекистондан пахта экспорти бутунлай тўхтатилиши ва барча хом ашё республика ичида қайта ишланди.\n2018 йилга келиб пахта толаси ишлаб чиқариш ҳажмининг 2016 йилга нисбатан саккиз фоизга кўпайиши фонида экспортга етказиб берилаётган пахта улуши 18,4 фоизга кескин пасайган бўлса, терилган пахтанинг 81,6 фоизи мамлакат қайта ишланган. Ўтган йили ушбу коэффициент экспорт учун 11 фоизни, маҳаллий қайта ишлаш учун 89 фоизни ташкил этди. Шу билан бирга, пахта экспорти ҳажмининг пасайиши фонида тўқимачилик ва тикувчилик-трикотаж маҳсулотлари экспорти ҳажми ўсди.\nШу билан бирга, оқ олтинни доимий равишда экспорт қилиш узоқ муддатли экспорт шартномалари бўйича мажбуриятларни бажариш билан боғлиқ. 2021 йилда қайта ишланган пахта толасининг 99 фоизи аллақачон маҳаллий саноат эҳтиёжлари учун ишлатилиши кутилмоқда\nТармоқнинг сифатли ривожланишининг асосий кўрсаткичлари қаторига ташқи бозорларда унинг маҳсулотларига бўлган талабнинг ошиши киради. Ҳозирги кунда Ўзбекистон тўқимачилик саноати экспортга йўналтирилган. Маҳаллий корхоналар томонидан ишлаб чиқарилган тўқимачилик ва тикувчилик маҳсулотлари харидорлар орасида, ҳам ички, ҳам ташқи бозорда талабга эга бўлиб, ўтган йиллар давомида хорижий истеъмолчилар орасида тобора оммалашиб бормоқда. Тўрт йил ичида экспорт ҳажми 2,1 баравар ўсиши мумкинлиги шундан далолат беради: 2016 йилдаги 899 миллион доллардан 2020 йилда 1867 миллион долларгача.\nЎзбекистоннинг тўқимачилик ва тикувчилик маҳсулотлари дунёнинг кўплаб мамлакатларига етказиб берилмоқда ва экспорт географияси йил сайин кенгайиб бормоқда. Масалан, агар 2016 йилда 60 та мамлакатга маҳсулот етказиб берилса, 2020 йилда эса 71 та мамлакатга етказиб берилди. Aммо шуни таъкидлаш керакки, ҳозирги пайтда тўқимачилик ва кийим-кечак экспортининг 89 фоизини фақат олти давлат ташкил этади. Шундай қилиб, 2020 йил охирида Россиянинг улуши 36,5 фоизни, Хитой - 21,6 фоизни, Қирғизистон - 15,2 фоизни, Туркия - 11,4 фоизни, Польша ва Қозоғистон ҳар бирига 2,3 фоизни ташкил этади. Шу билан бирга, тайёр тикув ва трикотаж буюмлар экспортининг 95 фоизи МДҲ давлатларига тўғри келади. Бу шуни кўрсатадики, экспорт географиясининг диверсификацияси даражаси пастлигича қолмоқда.\nЎзбекистонда тўқимачилик саноати


Жонкуяр мақом устаси 70 ёшда | Qaraqalpaqstan Xabar Agentligi\nЖонкуяр мақом устаси 70 ёшда\nШаҳрисабзда Ўзбекистонда хизмат кўрсатган маданият ходими, “Эл-юрт ҳурмати” ҳамда “Фидокорона хизматлари учун” орденлари соҳиби, устоз санъаткор, миллий мақом санъатимиз фидойиси Элмурод Боймуродовга 70 ёшлик юбилейи муносабати билан Президент совғаси – янги хонадон калити топширилди.\nШу муносабат билан ташкил этилган тадбирда маданият ва санъат соҳаси вакиллари, ижодкорнинг шогирдлари, дўстлари, соҳага алоқадор ташкилотлар вакиллари, ОАВ ходимлари иштирок этди.\nЭлмурод Боймуродов 1949 йилда Шаҳрисабз туманининг Мираки қишлоғида туғилган. Ўрта мактабни битиргач, Тошкент давлат театр ва рассомчилик институтида (Ўзбекистон давлат санъат ва маданият институти) таҳсил олди. 1971 йилда институтнинг режиссёрлик бўлимини муваффақиятли тамомлаб, Қори Зокир Содиқов номидаги Шаҳрисабз шаҳар халқ театрига ишга келди. 2014 йилга қадар, яъни 43 йил давомида ана шу театрда режиссёр бўлиб ишлади. У театрда режиссёрлик иши билан бирга, 1972 йилдаёқ Шаҳрисабзда мақом ансамблини ташкил этди. У мунтазам равишда ансамбль фаолиятига ёш истеъдодларни жалб этиб, уларга мақом сирларини ўргатиб келди.\nАйниқса, Президентимиз Шавкат Мирзиёев ташаббуси билан айнан Шаҳрисабзда Халқаро мақом санъати анжуманига асос солинишида Элмурод Боймуродовнинг ҳам хизмати бор. Ярим аср давомида унинг шогирди бўлган жуда катта авлод етишиб чиқдики, ўз ижодлари воситасида мақомнинг ҳақиқий жозибасини, сеҳрини, сиру синоатини кенг ёйиб келмоқда. Бу бугун Шаҳрисабзнинг мақом диёрига айланишига омил бўлган асосий жиҳатлардан биридир.\n– Бугунги эътирофдан кўнглим тоғдек кўтарилди, – дейди Э.Боймуродов. – Санъатнинг нонини ейиш осон эмас, айниқса, мақом йўналишида. Мақом қўшиқларини ўрганиб, уни ижро этишга ҳар кимнинг ҳам журъати етмайди. Бунинг учун ижодкордан жуда катта мусиқий илм, овоз, маҳорат талаб этилади. Мақомни ёшларга ўргатиш эса янада машаққатли иш. Шогирдларим кўп. Умуман, бугунги ёшлар санъатга жуда қизиқувчан. Бунинг устига кейинги йилларда миллий мақом санъатимизни ривожлантириш борасида кўплаб хайрли ишлар амалга оширилаётгани, санъат аҳлига имконият ва имтиёзлар, шарт-шароитлар яратилаётгани таҳсинга лойиқ. Ёш санъаткорларимизнинг келажаги порлоқ. Худо хоҳласа, биз тарбиялаётган ёшлар келажакда бундай имкониятлардан унумли фойдаланади ва ўзбек миллий мақом санъатини янада юксакларга кўтаради.\nТадбирда Элмурод Боймуродовнинг кўп йиллар давомида маданият, санъат соҳасида амалга оширган ишлари, хизматлари ҳақида сўз юритилди.\nУстоз санъаткорнинг шогирдлари, дўстлари, оила аъзолари томонидан қилинган мусиқий чиқишлар тадбирга янада завқ бағишлади.\n25.01.2019, 08:44 | 142 марта кўрилди


“Кел-кел десанг, нози келар…” - Hidoyat.uz\n“Кел-кел десанг, нози келар…”\nАсосий саҳифа Мақолалар “Кел-кел десанг, нози келар…”\nЧоп этилди Oktabr 24, 2019 “Кел-кел десанг, нози келар…”da fikr bildirishni o'chirish\nКўчада деярли ҳар куни бир ҳолатни кузатаман: тўрт ёшлардаги болакай боғчага кета-ётганда дўкондан нимадир олиб беришни талаб қилади. Онаси сал эътироз билдирса, у йиғлай бошлайди. Аёл фарзандининг бошини силаб “секин…” дейди. Аммо бола овозини янаям кўтаради, онасининг қўлидан силтаниб чиқишга уринади. Атрофдагилардан хижолат бўлган она дўконга бурилади…\nШунда бувим раҳматлининг бир ибратли таълими ёдимга тушади: қариндош аёллар йиғилиб ўтирганда кимнингдир боласи тинмай онасига ёпишиб хархаша қилса, инжиқланаверса, бувим: “Парво қилманглар, раъйига юриб, кўзига термулаверсанг, тантиқлиги ортаверади. Ҳар ким ўзининг иши, гапига машғул бўлсин”, дерди-да, қўшиб қўярди: “Кел-кел десанг, нози келар. Индамасанг, ўзи келар”. Катталар, ҳатто онаси: “Нима дейсан? Нима ейсан?” деб болага парвона бўлмай, унинг хархашасини билмаганга олса, бувим айтмоқчи, “Осмонда булутлар тарқаларди”, яъни эътибордан четда қолган бола секин-аста мулойимлашиб, даврага қўшиларди.\n“Кичкина-ку, нимани биларди?” деймиз. Аслида, бобою бувиси, ота-онасининг кайфиятини илғаб олиш ва бундан ўзининг истакларини амалга ошириш учун фойдаланишда болалар айрим ёши улуғлардан ҳам уқувлироқ. Агар катталар: “Майли, тинч ўтирсин”; “йиғламасин”; “асабимни бузмасин”, деб ҳар қандай истагини бажараверсалар, бола уларнинг гапига кирмай, йиғлаб, асабларни таранглаштириб ўз гапи, хоҳишларини ўтказишнинг устаси бўлиб бораверади. Агар ҳолат шундай давом этаверса, фарзанднинг бу одати атрофидагиларнинг фикрини менсимаслик, қандай қилиб бўлмасин, ўз гапу истагини ўтказиш, жаҳл-асабийлик билан мақсадга интилиш иллатига айланиб боради.\nБоланинг гапларини диққат билан эшитиш, унинг илтимоси ёки талаби қанчалар тўғри ёки нотўғри эканини яхшилаб тушунтириш; ножўя ўйинлар, машғулотлардан қайтарганда бунинг сабабини изоҳлаш ота-онани фарзанд билан яқинлаштиради, уларга ишончини орттиради, ўзаро чиройли муомала-муносабатга замин яратади. Яна муҳими, ота-оналар самимий кайфиятда фойдали, ибратли, қизиқарли машғулотлар, юмушлар билан мунтазам машғул бўлсалар ва бунга кичкинтойларни ҳам жалб этсалар, ўғил-қизлар уларнинг изидан бораверади.\nҒолиб бўлишнинг осон йўли\nЎтирган ҳолда ичиш ва ейиш мустаҳабдир


Жанубий Корея THAAD тизимларини жойлаштиришни давом эттиради\n12:34 / 03.03.2017\nКорея республикаси мамлакатда Американинг ракета ҳужумига қарши THAAD тизимларини жойлаштириш бўйича ишларни давом эттиради. Бу ҳақда мамлакат президенти в.б. Хван Гё Ан баёнот берди.\n"THAAD батареясини жойлаштириш – миллий хавфсизлик ва фуқароларимизни Пхеньяннинг ракета-ядро таҳдидидан ҳимоя қилишда ҳаётий муҳим чора ҳисобланади", - деган Хван Гё Ан.\nУнинг яна бир марта қайд этишича, бу қадам "учинчи мамлакатларга хавф солмайди". Президент, шунингдек, ракеталарга қарши мажмуани жойлаштириш бўйича ишлар муддати яқинлашгани сайин "Хитой томонининг қаршилиги кучайиши" эҳтимолини рад этмади. Шу муносабат билан, расмий Сеул "Пекин ҳаракатларини диққат билан кузатади ва алоқа каналларини очиқ қолдиради".\n"Биз вақти келганида зарурий чоралар кўрамиз", - деб таъкидлаган Хван Гё Ан.\nTHAAD РҚМ кўчма мажмуалари Жанубий Кореянинг Сонжу шаҳрида 2017 йил июлигача жойлаштирилади. Гарчи Сеул ва Вашингтон бу тизимлар бевосита Пхеньян таҳдидига қарши қаратилганини уқдираётганига қарамай, Хитой ҳамда Россия бундай чораларга умуман қарши чиқмоқда.\nАввалроқ, ХХР THAAD мажмуалари жойлаштирилишига қарши чора сифатида хитойлик сайёҳларнинг Жанубий Кореяга саёҳат қилишларига чекловлар киритгани ҳақида хабар қилинган эди. Бу эса Корея республикасини 9,6 млрд долларлик даромаддан маҳрум этиши мумкин.\nХитой Жанубий Корея THAAD РҚМ


Ўзбекистон Миллий Олимпия қўмитаси нодавлат — нотижорат ташкилоти бўлиб, ўз фаолиятини Ўзбекистон Республикаси қонунчилиги, Халқаро Олимпия Қўмитаси Олимпия Хартияси ҳамда Ўзбекистон Миллий олимпия қўмитасининг Устави асосида амалга оширади.\nЎзбекистонда Олимпия харакатини ривожлантириш, олимпизм ғояларини кенг тарғиб этиш;\nРеспублика спорт делегацияларининг Олимпиада, Осиё, Бутунжаҳон ёшлар ўйинларида вакили бўлиш;\nХалқаро Олимпия Қўмитаси, Осиё Олимпия Кенгаши, бошқа мамлакатлар миллий олимпия қўмиталари, халқаро спорт федерациялари ва уюшмалари билан қалин ҳамкорлик қилиш, ХОҚнинг «Олимпия бирдамлиги» дастурида иштирок этиш;\nРеспублика, аҳолисини жисмоний ва маънавий тарбиялашга, жисмоний тарбия ва спорт, айниқса, миллий спорт турлари, ногиронлар ўртасида спортни ривожлантиришга ҳар тарафлама кўмаклашиш;\nМамлакат терма жамоалари ва спорт захираларини тайёрлашда давлат, жисмоний тарбия ва спорт ташкилотларига кўмаклашиш;\nЁшларни бошқа мамлакатлар спортчилари билан дўстлик ва биродарликни мустаҳкамлаш, мусобақаларда ҳалол спорт кураши олиб бориш, рақибига олижаноблик билан муносабатда бўлиш тамойиллари асосида тарбиялаш;\nЎзбекистон спортчилари ютуқларини кенг тарғиб этиш;\nЎзбекистон Миллий Олимпия қўмитаси Миллий олимпия қўмиталари ассоциациясининг тенг хуқуқли аъзосидир.\nЎзбекистон Миллий Олимпия қўмитаси Президенти, Бош котиби, вице-президентлар ва аъзолардан;\nҚорақалпоғистон Республикаси, вилоятлар ва Тошкент шаҳар спорт ташкилотлари вакилларидан;\nЖисмоний тарбия ва спорт давлат бошқаруви органлари, кўнгилли спорт жамиятлари вакилларидан;\nОлимпия ўйинлари иштирокчилари бўлган спортчилар вакилларидан ҳамда бошқа алоҳида шахслардан иборатдир.\nАёллар ва спорт комиссияси;\nСпорт ва атроф муҳит комиссияси.\nЎзбекистон Миллий Олимпия қўмитасининг ташкилий тузилмаси:\nМОҚ устави янги тахрири


Закот бериш жоиз бўлган ва бўлмаган кишилар боби (Енгил фиқҳ) | Azon.uz - Ахборот-таҳлилий портал\nЗакот бериш жоиз бўлган ва бўлмаган кишилар боби (Енгил фиқҳ)\n626 14:00 22.08.2019\nЗакот бериш жоиз бўлганлар саккиз тоифа бўлиб, уларнинг кимлар эканини Аллоҳ таоло Тавба сурасининг 60-оятида Ўзи баён қилган: “Албатта, садақалар (яъни закотлар) Аллоҳ томонидан фарз бўлган ҳолда фақат фақирларга, мискинларга, садақа йиғувчиларга, кўнгиллари (Исломга) ошна қилинувчи кишиларга, бўйинларни (қулларни) озод қилишга, қарздор кишиларга ва Аллоҳ йўлидагиларга ҳамда йўловчи мусофирларга берилур”.\nБуларнинг ичидан “кўнгиллари ошна қилинувчи кишилар” соқит бўлган. Чунки Аллоҳ таоло Исломни азиз қилиб, улардан беҳожат этди.\nФақир – жудаям кам нарсаси бор, мискин эса ҳеч нарсаси йўқ киши. Садақа йиғувчига, агар ишласа, имом ишига қараб беради. Ўзи ва ёрдамчиларига белгиламай, етарли миқдорда беради. Қулларни озод қилиш деганда, мукотаб қулларнинг бўйинларини озод қилишда берилган ёрдам назарда тутилади. Қарздор – қарз олган ва қарзидан ташқари нисобга эга бўлмаган киши. Аллоҳ йўлидаги киши, имом Абу Юсуфга кўра, жиҳодга чиққан киши, имом Муҳаммадга кўра эса ҳажга чиққан кишидир. Йўловчи мусофир – ватанида мол-мулки бўлиб, юрган жойида ҳеч нарсасиз қолган киши. Булар закот жиҳатлари бўлиб, мулкдор закотини уларнинг ҳар бирига бериши мумкин. Яна улардан бир синф билан ҳам чекланиши мумкин.\nЗакотни зиммийга бериш жоиз эмас. Аммо бундан бошқа садақаларни бериш мумкин. Закотга масжид қурилмайди, ўлган кафанланмайди, маййитнинг қарзи адо этилмайди ва озод қилиш учун қул сотиб олинмайди.\nУ бой кишига берилмайди. Закот берувчи ўз закотини отаси, буваси ва ундан юқоридагиларга бермайди. Яна фарзанди, фарзандининг фарзанди ва ундан қуйиларга бермайди. Шунингдек, хотинига бермайди. Хотин ҳам эрига бермайди. Бойнинг қули ва кичик боласига ҳам бермайди. Бани Ҳошимга ҳам закот берилмайди. Улар Али, Аббос, Жаъфар, Уқайл, Ҳорис ибн Абдулмутталиб уруғларидир.\nАгар закотни фақир деб ўйлаб берса, сўнг унинг бой, ё ҳошимий, ёки кофир экани маълум бўлса, ёки қоронғида берганда отаси ё ўғлига бериб қўйгани маълум бўлса, закотни қайтадан бермайди.\nЗакотни ҳар қандай молдан нисобга молик бўлган кишига бериш жоизмас. Ундан камига молик кишига, гарчи у соғлом ва ишлаб турган бўлса ҳам, закотни бериш жоиздир. Бир кишига икки юз дирҳам ва ундан кўпини бериш макруҳ бўлади, агар берса жоиздир. Имом Муҳаммад “закот билан кишини бошқага муҳтожликдан қутултиришни яхши кўраман”, деганлар. Закотни бир мамлакатдан бошқасига олиб бориб бериш макруҳ. Балки ҳар жойнинг садақаси ўзида тарқатилади. Илло, бир инсон қариндоши ёки мамлакатидагилардан кўра муҳтожроқ қавм бўлса, ташқарига чиқариш жоиз.\nМақолалар закот Енгил фиқҳ\n631 20:00 02.04.2020\n361 12:00 02.04.2020\nЗакот олишга ҳақли камбағал ва йўқсиллар кимлар?\n857 20:00 01.04.2020\nЗакотни ҳозир берса бўладими?\n1425 12:10 01.04.2020\n470 20:30 14.03.2020\n489 20:30 13.03.2020


Етти миллион сўми борлар закот беради\nШариат ҳукмига кўра, бой одам молининг қирқдан бирини Оллоҳ йўлида садақа қилиши керак.\nЎзбекистон мусулмонлари идораси Уламолар Кенгаши бу йилги закот, фитр садақа ва фидя бўйича қарор қабул қилди.\nҚарорга мувофиқ, бу йилги Закот нисоби 7 миллион 140 минг сўм қилиб белгиланган.\nМаълумки, шариат ҳукмига кўра, 85 грамм (ёки 20 мисқол) олтини бор мусулмон бой киши ҳисобланади ва у молининг қирқдан бирини Оллоҳ йўлида жоиз жойига бериши керак.\nУламолар Кенгаши шу кунда 1 грамм олтиннинг ўртача нархи 84 минг сўм эканини ҳисобга олган ҳолда, Закот нисобини 7 миллион 140 минг сўм қилиб белгилаш ва ундан 178500 сўм закот чиқариш қарорига келган.\nМоли 7 миллион сўмдан кўп бўлган кишилар ҳам шу пропорциядан келиб чиққан ҳолда Закотни адо қилишлари лозим бўлади.\nЖон бошига бериладиган Фитр садақаси миқдорини эса Уламолар Кенгаши бу йил 3200 сўм қилиб белгилаган. Бу сумма 2 кило буғдойнинг Тошкент бозорларидаги нархидан келиб чиқиб белгиланган.\nКексалиги, хасталиги, эмизикли боласи борлиги ёки бошқа узрли сабаблар билан Рамазон рўзасини тутолмаган кишилар бериши лозим бўлган Фидя миқдори эса бу йил Уламолар Кенгаши томонидан 10 минг сўм қилиб белгиланган.\nШариат ҳукмига мувофиқ, Фидя миқдори бир оч одамнинг бир кунлик озиқ-овқати баробарида бўлиши керак.\nБу йилги рўза Ўзбекистонда ёзнинг нақ чилласига тўғри келаяпти.


Erkak - DAVOLASH\nАвтор Davo На чтение 10 мин Просмотров 9 Опубликовано 07.09.2017\nЕркак жинсий аʼзоси\nМояклар — ёргʻоқ ичида жойлашган кабутар тухумидан йирикроқ, овал шаклли жуфт аʼзо. Ҳар бир мояк етти қават билан оʻралган боʻлиб, уругʻ тизимчасига осилган тарзда туради. Уругʻ тизимчалари орқали еса уругʻ чиқарув ёʻлаги, қон, лимфа томирлари, асаб ва мушак толалари оʻтади. Мояклар ичида узун, ингичка оʻрам тарзидаги уругʻ каналчалари мавжуд. Улар ҳажман моякнинг ярмидан коʻпрогʻини ташкил етади. Мояклар қаттиқ қобиқ билан оʻралган боʻлиб, у оʻз навбатида нурсимон тусда аʼзо ичига киради ва тилимсимон боʻлмачаларнинг пайдо боʻлишига олиб келади. Ушбу боʻлмачалар ичини уругʻ каналчалари тоʻлдириб, 250-300 нафарга етадиган митти тилимларни ҳосил қилади. Уругʻ каналчаларининг деворларида маний ҳамда Сертоли таянч ҳужайраларини илгʻаш мумкин. Уругʻ каналчаларининг ичида еса етук сперматозон ҳужайралар жойлашади. Уругʻ каналчаларининг ташқи қисмида, яʼни оралиқларида интерстициал ендокриноцнтлар — тухумлар гландулоцитларн боʻлган Лейдига ҳужайралари жойлашади.\nУмуман, бажарадиган вазифалари нуқтаи назаридан жинсий аʼзоларнинг оʻзаро узвий богʻлиқ тоʻрт гуруҳини тафовут етиш мумкин:\nЖинсий безлар — мояклар (уругʻдонлар).\nҚоʻшимча жинсий аʼзолар, яʼни мояк ортиқларидаги безчалар.\nЖинсий, яʼни шаҳват чиқувчи ёʻллар.\nҚовушиш аʼзолари (закар ва ҳ.к.).\nЮқорида таʼкидлаб оʻтганимиздек мояклар икки хил вазифани бажаради:\nГенератив фаолият — сперматогенез жараёнида еркаклар жинсий хужайраларини (спермийларни) хосил етиб, насл давомийлигини таʼминлаш.\nИнкретор, яʼни секретор фаолият — гормонлар ишлаб чиқиш. Одатда, мояклар да еркакларга хос гормон — андрогенлар асосан тестостерон шаклида ишлаб чиқилади. Шунингдек, моякларда озроқ миқдорда аёлларга хос гормон — естрогенлар ҳам асосан естрадиол шаклида ишлаб чиқилади. Тестостерон фаол андроген гормон ҳисобланиб, мояклар интерстициал тоʻқимасида якка ёхуд гʻуж боʻлиб жойлашган гландулодитларда, яʼни Лейдига ҳужайраларида ишлаб чиқилади. Бу гормон ҳисобига расидалик аломатлари ва жинсий майл вужудга келади. Одатда, 25-40 ёшдаги еркаклар организмида, сутка давомида 4-7 мг тестостерон ишлаб чиқилади.\nТестостерон уругʻ пуфакчаларида фруктозанинг, простата безида фосфатаза ва лимон кислотасининг, мояк ортиқларида корнитин моддасининг пайдо боʻлиш жараёнини кучайтиради. Юқорида таʼкидланган моддалар миқдорининг шаҳват таркибида пасайиб кетиши моякларнинг секретор фаолияти сусайганлигидан далолатдир.\nУругʻ каналчаларида сперматогенез жараёни еркакларнинг хос гормонлари — андрогенлар таʼсирида 74 кун давом етади.\nМояк ортиқлари ембрионал босқичда алоҳида аʼзо сифатида ривожлансада, гоʻдак тугʻилган пайтдаёқ моякнинг орқа томонига юқоридан туташади. Бу ортиқлар андрогенлар ишлаб чиқилишидаги фаол секретор аʼзолар ҳисобланади. Моякларнинг оʻрам шаклидаги уругʻ каналчалари тухум турларидан оʻтгач, ортиқлар ичида қайтадан оʻрамлар ташкил етади.\nУзунроқ, тоʻгʻри бу каналчалар коник шаклли тилимчаларни хосил қилади. 5-18 нафар мояк ортигʻи оʻрамаларин1шг енг каттаси, баланддагисидан бошлаб барча тилимчалар оʻрами очиладиган ортиқ ёʻлчаси оʻтади. 6-7 см узунликдаги бироз егрироқ бу уругʻ ёʻлчаси дистал боʻлимга келгач уругʻ олиб чиқувчи ёʻлга туташади. Шаҳват ҳужайралари мояк ортигʻининг бош қисмидан думига қадар 14 кун ёʻл босиб оʻтади. Бу пайтда ҳужайралар янада етуклашади, уругʻлантириш хусусияти ошади.\nҲаракат давомида шаҳват хужайралари мояк ортигʻининг дум қисмида йигʻилиб, қоʻним топади. Шу боис, ортиқнинг дум қисмидаги спермий ҳужайралар сони меʼёрий еякулятдагига нисбатан оʻн баробар коʻп боʻлиши мумкин. Албатта, мояк ортиқларидаги бу жараёнларга андроген гормонлар ижобий таʼсир етади. Одатда мояклар ичида вояга етган сперматозоидларга нисбатан ортиқларда етилган ҳужайралар анча чидамли, ҳаракатчан ва уругʻлантириш қобилияти юқори боʻлади.\nОлимлар мояк ортиқларида сперматофагия жараёни, яʼни спермогенез биологик санацияси роʻй беришини аниқлашган. Бу аʼзодаги спермиофаг махсус ҳужайралари нуқсонли сперматозоидларни ютиб, ҳазм қилиб, дунёга ногирон болалар келиш хавфини салмоқли даражада камайтирар екан.\nАгар мояк ортиқлари тоʻлиқ шикастланса, уругʻ каналчаларининг тоʻлиб қолиши ва халокати роʻй беради. Бу еса сперматогенез жараёнининг бузилишига ва бепуштликка олиб келади.\nШахват ҳужайраларининг моякдан ортиққа оʻтиши чиқарув ёʻлчаси епителийининг туксимон киприкчалари ёрдамида ҳамда тухум секрети чиқишидаги доимий босим натижасида роʻй беради.\nҲаётда мояк ортиқларининг тухумлардан айрича тарздалиги, ортиқларнинг бош қисми номавжудлиги, кескин кичрайганлиги гоҳо еса бировининг тугʻма боʻлмаслиги каби аномалиялари учраб туради.\nУругʻ чиқарув (оʻтказув) ёʻли мояк ортиқларининг бевосита давоми тарзидаги аʼзо хисобланиб, оʻртача 45-59 см узунликда боʻлади. Бу аʼзо узунлиги боʻйлаб ортиқ, тизим, қов, еркин ва тос қисмларга боʻлинади. Бу беш қисмнинг ниҳояси — қов боʻлими, у ампуласимон кенгайиш билан тугайди.\nУругʻ чиқарув ёʻлининг бу ампулалари оʻткир бурчак остида уругʻ пуфакчаларининг чиқарув каналларига туташади. Одатда, бу ампулали қисмлар уругʻ пуфакчасининг чиқазувчи ёʻллари билан бирлашиб, уругʻ сочувчи мажмуани ташкил етади.\nБу мажмуа еса простата бези орқали оʻтиб, пешоб чиқарув каналининг орқа қисмидаги уругʻ доʻмбоқчасига нуқтадек тор тирқиш боʻлиб очилади. Уругʻ чиқарув ёʻлининг асосий вазифаси деворларидаги мушакли қаватнинг ритмик қисқариши ҳисобига мояк ортигʻидаги шаҳват ҳужайраларини уругʻ сочувчи қисмгача етказиб беришдир.\nУругʻ чиқарув ёʻлининг бутунлай боʻлмаслиги, ёпилиб қолиши ёки кичрайиб кетиши каби аномал, нуқсонли турлари ҳам гоҳида учраб туради.\nУругʻ пуфакчалари простата бези тагига яқин жойлашган жуфт аʼзо боʻлиб, олд томондан пешоб қопининг туб қисмига, орт томондан еса тоʻгʻри ичакнинг олд қисмига ёндош туради. Йетук еркакда бу аʼзонинг оʻртача узунлиги 4-5 см.ни, ени 1,5-2 см.ни, югʻонлиги еса 1-1,5 см.ни ташкил етади. Уругʻ пуфакчалари без аʼзо боʻлганлиги боис андроген гормонларга богʻлиқ тарзда фаолият коʻрсатади.\nШу сабабли айрим сабабларга коʻра мояклари олиб ташланган кимсаларда простата бези билан бир қаторда уругʻ пуфакчаларининг ҳам атрофик кичрайиши ва кейинчалик фаолиятининг аста-секинлик билан соʻниши кузатилади. Уругʻ пуфакчаларида желатинсимон консистенсияли, ҳидсиз, шаффоф ёхуд оқишсимон-кулранг рангли суюқлик ишлаб чиқилади.\nИшқорий муҳитли бу секрет шаҳват суюқлигининг қуюшқоқлигини таʼминлайди. Бу суюқликнинг таркибий қисми боʻлган фруктоза еса андроген гормонларга узвий богʻлиқ ҳолда сперматозоидлар учун қувват заҳираси вазифасини оʻтаб, уларнинг ҳаётчанлигини оширади. Физиологик нуқтаи назардан қаралганда, уругʻ пуфакчасининг суюқлиги шаҳват қуюшқоқлиги ва мослашувчанлигини таʼминлаш ёʻли билан сперматозоидларни жинсий ёʻллардан оʻтиш жараёнидаги шикастланишлардан ҳимоялайди.\nШунингдек, енергетик таʼминловчи фруктоза диффузиясидан ташқари, оʻз ишқорий муҳити билан қиннинг кислотали муҳитини нейтраллаштириб, уругʻ ҳужайраларини ҳалокатдан асрайди. Одатда уругʻ пуфакчасининг тоʻлиши, жинсий майл ва қоʻзгʻалишни кескин кучайтиради.\nЕркак организмида тестостерон, яʼни ерлик гормони камайса, шу заҳотиёқ фруктоза миқдори пасайиб кетади. Гормонлар коʻпайиши фруктозанинг ҳам ошишига олиб келади. Уругʻ пуфакчаларининг деворлари қанчалик секрет билан тоʻлиб таранглашса, шаҳвоний иштиёқ шунчалик кучаяди.\nУругʻ сочув мажмуи уругʻ пуфакчаси чиқарув ёʻли ва уругʻ чиқарувчи ёʻлларнинг мажмуидан иборат. Узунлиги 2 см келадиган бу жуфт аʼзонинг ич қисми уругʻ чиқарув ёʻлининг ичидан икки баравар кичик. Юқорида таʼкидлаганимиздек, уругʻ сочув мажмуи нуқтадек тирқиш тарзида уругʻ доʻмбоқчаси шиллиқ каватига очилади. Уругʻ сочув ёʻлининг чиқарувчи ёʻллардан анча торлиги боис, бу ердан уругʻ чиқишида катта босим имконияти яратилади.\nНатижада бу аʼзодаги асаб толаларининг ресепторлари кучли таʼсирланиб, инзол, яни лаззатланиш жараёни роʻй беради. Уругʻ доʻмбоқчаси — пешоб чиқарув каналининг простатик қисми орқа деворида тепачадек туртиб чиқиб турадиган аʼзо. Унинг узунлиги 9 мм, баландлиги 3-4 мм, ени 3 мм.ни ташкил етади. Бу аʼзо гоʻёки уругʻ сочув ёʻлининг клапани хисобланади. Уругʻ доʻмбоқчасида айлана мушак толалари йигʻилган боʻлиб, ёпилувчи сфинктер, яʼни сперматик жомни ҳосил қилади.\nБу жойда жуда ҳам коʻп асаб толалари мавжуд. Уругʻ доʻмбоқчаси орқа миядаги шаҳвоний марказларнинг бирламчи рефлектор қоʻзгʻалишида хам сезувчи ресептив ҳудуд сифатида муҳим оʻрин тутади. Маʼлум бир босқичларга келиб, сперматик жом мушак толалари боʻшашиши натижаси оʻлароқ еякуляция (шаҳват чиқиши) ва оргазм (лаззатланиш) роʻй беради.\nДемак, уругʻ доʻмбоқчаси жинсий қоʻзгʻалиш, шаҳват чиқиши ва лаззатланиш жараёнларида муҳим рол оʻйнайди. Ҳаётда уругʻ доʻмбоқчасининг катталашган аномал коʻриниши ҳам учраб туради. Бундай аномал ҳолат пешоб чиқишини қийинлаштиради.\nПешоб чиқарув канали (уретра) 18-22 см узунликдаги найсимон аʼзо боʻлиб, олат бошидаги ташқи тешикдан то пешоб қопининг ички сфинктеригача давом етади. Анатомик жиҳатдан бу аʼзода ички — простатик, оʻрта мембраноз ва ташқи каверноз қисмлар тафовут қилинади. Клиник жиҳатдан еса олд уретра (ташқи тешикдан то пешоб қопи ташқи сфинктеригача) ва орқа уретра (пешоб қопи ташқи сфинктеридан сийдик чиқарув канали ички тешигигача) тафовут қилинади.\nПешоб чиқарув каналининг оʻз безлари мавжуд. Жумладан, уретранинг простатик ва мембраноз қисмлари чегарасида булбоуретрал, яʼни Купер безлари қарор топган. Шунингдек, канал шиллиқ қаватида Литтре най — алвеоляр безлари ҳам мавжуд боʻлиб, ишқорий муҳитли, шаффоф суюқлик ишлаб чиқади. Бу секретларнинг ташқарига чиқиши қоʻзгʻалганда коʻпаяди.\nШу билан бир қаторда уретрада бетартиб тарзда жойлашган Моргани безлари ҳам мавжуд. Пешоб чиқарув канали ташқи тешиги яқинида олат кертмагинииг Тинзони безлари жойлашган. Бу безлар оʻзига хос ҳидли, оқиш, ёгʻсимон секрет, яʼни смегма ишлаб чиқади. Пешоб чиқарув каналининг безлари қуйидаги икки вазифани бажаради.\nИшқорий суюқлик ишлаб чиқиб, пешобнинг кислотали муҳитини нейтраллаштириб туради.\nКаналнииг шиллиқ қаватини намлаб, сперматозон ҳужайралар оʻтишига қулай шароит яратади.\nУругʻ тизимчаси мояклар ва қов каналини богʻлаб туради. Бу аʼзони ёргʻоқ илдиз қисмида 1 см ёʻгʻонликдаги юмшоқ арқон тарзидалигини пайпаслаганда илгʻаш мумкин.


Бу йилги янги йилнинг асосий арчаси қаерга ўрнатилиши аниқ бўлди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1455 кўрилди\nБу йилги янги йилнинг асосий арчаси қаерга ўрнатилиши аниқ бўлди\nМаълумки, узоқ йиллар давомида Янги йилнинг асосий арчаси пойтахтимизнинг бош майдони – Мустақиллик майдонида ўрнатилишига кўникиб қолган эдик. Аммо сўнгги икки йилда Бош арча “Анҳор-Локомотив” истироҳат боғига ўрнатилди. Бу йил эса юртдошларимиз Янги йил байрамининг асосий тантаналарини янги манзил – Мустақиллик шоҳ кўчасида, яъни Ёшлар ижодиёт саройининг орқа томонидаги очиқ майдонда қарши олишадиган бўлди, деб хабар қилди ЎзА.\nБугун, 9 декабрь куни эрталабдан Мустақиллик шоҳ кўчасига Янги йил байрамининг бош арчасини ўрнатиш ишлари бошлаб юборилди. Бундан ташқари Янги йил арчаси пойтахтимизнинг яна олтита нуқтасида пайдо бўлади.\nТошкент шаҳар ҳокимлиги маъмурияти байрамгача Тошкент янада ёрқин ва чиройли бўлишига ишонтирмоқда. Эслатиб ўтамиз, жорий йил ҳам юртдошларимиз Янги йил байрами муносабати билан 30 декабрдан то 3 январга қадар дам олишади.\nЖаҳоннинг энг чиройли арчалари қаерларда ўрнатилди?\nҚўқонда ҳам Янги йил арчаси ёниб кетди\nСергелида ҳам автомашиналар иштирокида Янги йил арчаси ясалиши кутилмоқда\n«Локомотив» истироҳат боғида Янги йил арчаси ёниб кетди


Ислом Каримов “Топ 10”да\nБугунги кунда ҳокимият тепасида қолаётган энг золим диктаторлар рўйхатини эълон қилган АҚШдаги энг оммабоп “Парад” журнали Ўзбекистон президентини 9-ўринга жойлаштирди.\n“Президент Каримовнинг қаттиққўл ҳукмронлиги остида Ўзбекистон фуқаролари сўз ва эътиқод эркинлигидан маҳрум этилиб, қотилликлар ва қийноқ қурбонларига айланмоқда”,– деб ёзади “Парад” журнали.\nДунё бўйлаб 71 миллион ўқувчисига эга бўлган “Парад” журнали энг ёмон диктаторлар рўйхатини ҳар йили эълон қилади. Ўзбекистон президенти Ислом Каримов эса ҳар доим бу рўйхат пешқадамларидан бўлиб келди. Тўғриси, бу йил И.Каримов бир поғона пастроққа – 9-ўринга тушурилган. Бунинг боиси, эҳтимол, ўтган йил давомида Ўзбекистонда бирор даҳшатли ҳодиса рўй бермаганидадир. Дунёнинг 70дан зиёд давлати диктаторлар томонидан идора қилинади. Энг ёмон диктаторлар рўйхатини АҚШдаги таниқли журналист Дэвид Валенчинский тақдим этди.\n“Бу одамлар мамлакатда мислсиз қудратга эга. Улар одамларни бостиради, инсон ҳуқуқларини поймол қилади. Улар ўз фуқароларига оғриқ ва азият етказади. Бу золимларга улар содир этган ваҳшийликларга қараб баҳо берамиз”,– дейди Дэвид Валенчинский.\nЭнг золим 10 диктатор рўйхатидаги биринчи ўринни дунёдаги энг ёпиқ ва репрессив давлатни бошқараётган Шимолий Корея раҳбари Ким Чен Ир эгалламоқда.\nИккинчи ўринда минглаб фуқароларининг ўлимига сабабчи бўлган Судан президенти Умар Башир бормоқда.\nМьянмадаги хунта раҳбари Тан Шве ўтган йили норозилик намойишларини қонли бостириб, учинчи ўринга кўтарилди.\nҚолган ўринларни эса Саудия подшоҳи Абдуллоҳ, Хитой президент Ху Цзинтао, Зимбабве президенти Роберт Мугабе, Эроннинг олий диний раҳбари Сайид Али Ҳуманаий, Покистон президенти Парвез Мушарраф, президент И.Каримов ва ниҳоят, Эритрея раҳбари Исаяс Афеверки бўлишиб олди.\n“Дунёнинг 9-ўриндаги энг ёмон диктатори Ўзбекистон президенти Ислом Каримов ўз фуқароларини мунтазам қийноққа солади ва уларни қуллик меҳнатига мажбурлайди”,– деди Дэвид Валенчинский.\n“Золим диктатор” таърифи И.Каримовга нисбатан анчадан буён қўллаб келинади. Бироқ 2005 йилда Андижондаги намойишнинг қонли бостирилиши ортидан И.Каримов бу номга ортиқча тоқат қила олмай қолганга ўхшади.\n“Мана, нима эмиш, сен демократияга қаршисан, сен инсон ҳуқуқини ҳимояламайсан, сен журналистларга йўл қўймайсан, сен ундай, сен бундай ва ҳоказо. Керак бўлса, катта бир жойга тўплаб, сенинг устингдан ҳукм чиқариши ҳеч нарса эмас”,- деган эди Андижон воқеаларидан кейинги чиқишларидан бирида И.Каримов.\nАҚШ ва Европа Иттифоқи И.Каримовни диктатор, деб аташгача бормаган, бироқ уларнинг баёнотларида И.Каримовга нисбатан “қаттиққўл” ёки “авторитар раҳбар” таърифлари учрайди. Нуфузли инсон ҳуқуқлари ташкилотлари ёки мухолифат вакиллари ҳам И.Каримов фамилияси олдига “диктатор” сўзини қўйишдан тийила олмайди.\nМухолифатдаги “Эрк” партияси лидери Муҳаммад Солиҳ И.Каримов диктаторликнинг дунёда эътироф этилган барча хислатларига эга, деб ҳисоблайди.\n“Диктаторлар кипригини қоқмасдан бемалол қотилликка тайëр шахслардир. Диктаторлар бир инсоннинг азобланишини, қийналишини кўриб, ундан лаззат оладиган шахслардир. Диктаторлар ўз мавқеи, мансаби учун халқнинг катта бир қисмидан воз кечишга ва катта бир қисмини қириб юборишга потенциал тайëр характердаги инсонлардир. Бу хусусиятларнинг ҳаммаси Ислом Каримовда мавжуд. Яна чиқмаган жондан умид. Аллоҳ уни ислоҳ қилсин”,- дейди М.Солиҳ..\nЎз фуқароларига қарши қанчадан-қанча жиноятларни содир этганликда айбланиб келинган диктаторларни жазога тортиш ҳолатлари кузатилган. Сўнгги ҳодиса Ироқ диктаторининг мунозарали тарзда дорга осилиши бўлса, айни пайтда амалдаги халқаро қонунчилик исталган диктаторни ҳам судга тортиб, уни жазолаш имконини бермаслиги ҳам ҳақиқат.\nМуҳожиратдаги инсон ҳуқуқлари ҳимоячиси Толиб Ёқубов диктаторлар жазоси тарихнинг уларга берган баҳосидир, деб ҳисоблайди.\n“Жуда кўп диктаторлар жазосиз қолиб кетган. Масалан, ҳозирги пайтда дунëни энг демократик мамлакатларидан бири АҚШ ҳукумати бир диктаторни дорга осди, бошқа диктаторлар билан жуда яхши муносабат ўрнатган. Шунинг ўзи ким ҳаëтини нима билан тугатишини кўрсатади. Андижон воқеалари учун Ўзбекистон давлат бошлиғини бемалол халқаро судга берса бўларди. Бунга ҳам Россия ва АҚШ раҳбарлари монелик қилди. Лекин барибир ўзбек халқи ва тарих Ислом Каримовнинг кўп йиллик фаолиятини, албатта, қоралайди, деган умиддаман”,- деди Толиб Ёқубов.


Брейвик камида 21 йилга қамоққа ҳукм қилинди\nОммавий қотилликни содир этган Андерс Брейвик. Осло. 24 август 2012 йил.\nОсло суди Андерс Брейвикни камида 21 йилга қамоққа ҳукм қилди. 33 ёшли ултра миллатчи Брейвик ўзи устидан ўтказилган маҳкамада ўтган йили Норвегия пойтахтида 77 кишининг ҳалок бўлишига олиб келган ҳужумларни уюштирганига иқрор бўлган эди.\nЖума кунги ҳукми билан суд Брейвикнинг ақлан лаёқатли эканига оид хулосани ҳам берди. Лекин қамоқ муддати тугаганидан кейин ҳам Брейвик жамият учун хавфли деб кўрилса, яна узайтирилиши мумкин.\nАқлан ноқис деб топилганда, у руҳий касаллар клиникасига жўнатилар эди.\nБрейвикнинг адвокати ўз мижози руҳий шифохонада даволанишга маҳкум қилинсагина, суд қарори юзасидан шикояти қилишини айтган эди.\n10 ҳафта давом этагн суд мажлисида Брейвик ўз ҳаракатларини “ёвузлик”, лекин Норвегияни мултикултурализмдан қутқариш учун “керакли” дея атади.\n2011 йил июл ойида Брейвик Ослодаги ҳукумат биноси олдида бомба портлатиб саккиз кишини ўлдирган ва ундан кейин пойтахт яқинидаги Утойа оролидаги ёшлар лагерига қуролли ҳужум уюштириб, 69 кишини ўлдирган.


Миллионларни “ҳазм” қилиб юборган туман паспорт бўлими бошлиғи ва унинг жиноий шериклари жазога тортилди\n11:57 / 11.02.2017\nҚўштепа тумани ИИБ паспорт бўлими бошлиғи ва унинг жиноий шериклари бюджетга туширилиши лозим бўлган, ҳуқуқбузарликлар учун жарима тўловларини ўзлаштириб, талон-торож қилишган экан, деб ёзади “Ҳуқуқ” газетаси.\nБўлим бошлиғи Икромжон Ҳасанов (исм-фамилиялар ўзгартирилган) бўлимдаги банк махсус кассаси ғазначиси Ҳомиджон Мамажонов ва кассада норасмий ишлаган Зоиржон Раззоқов билан ўзаро тил бириктириб, режа тузади. Унга кўра, И.Ҳасанов паспортини йўқотган ёки олиш муддатини ўтказиб юборган фуқароларга тегишли тартибда маъмурий баённома расмийлаштирмасдан, махсус кассага энг кам ойлик иш ҳақининг бир баробари миқдорида жарима тўлаб чиқишни тайинлайди. Улардан тўлов квитанцияларини олиб қолиб, норасмий ишлаган махсус касса ғазначиси З.Раззоқовга беради. У эса махсус касса ғазначиси Ҳ.Мамажоновдан маъмурий баённома тузилмай қилинган тўлов квитанциялари миқдорида нақд пулларни олиб, И.Ҳасановга топширади. Бошлиқ З.Раззоқовга “улуши”ни бериб, квитанцияларни йўқ қилади.\nЎз навбатида, махсус касса ғазначиси Ҳ.Мамажонов ҳам паспорт бўлими бошлиғидан “ибрат” олиб, ўзида қолган жарима пулларини банк ғазнасига топширмай, ўзлаштираверади. Фақат бож пулларинигина банкка топширади. Махсус кассага О.Салимова ғазначи этиб тайинлангач, унга иш ўргатиб, ёрдам бериб турган Ҳ.Мамажонов қинғир ишини давом эттиради. Ғазначи аёлни алдаб, “банкка топшираман”, дея олиб кетган кундалик бож пулларини банкка топшириб, жарима пулларини эса жиноий шериклари И.Ҳасанов ва З.Раззоқов билан ўртада баҳам кўради. Шу тариқа жиноий шериклари билан маъмурий ҳуқуқбузарлик расмийлаштирилмай ундирилган жами 169 млн. сўмдан зиёд жарима пулларини банкка топширмасдан, “ҳазм” қилиб юборади.\nПаспорт бўлими бошлиғи И.Ҳасанов ўзича “саховатпешалик” ҳам қилади. Паспорт тизими қоидаларини бузган, яъни ўз вақтида паспорт олмаган ёки алмаштириш муддатини ўтказиб юборган 1685 нафар фуқарога тегишли тартибда маъмурий баённома расмийлаштирилмасдан, энг кам иш ҳақининг бир баробари миқдорида жарима ундирилмай паспорт топширилгани натижасида, давлат манфаатларига жами 174,4 млн. сўмдан зиёд зарар етказилади.\nТуман паспорт бўлимининг собиқ бошлиғи И.Ҳасанов, банк ғазначиси Ҳ.Мамажонов ва норасмий ғазначи З.Раззоқовнинг айблари уларнинг тўлиқ иқрорлигидан ташқари, ҳужжатли далиллар, гувоҳларнинг кўрсатмалари билан ҳам тасдиқланди. Нафсининг қулига айланган, етказилган зарар ўрнини тўлиқ қоплаган судланувчиларга ахлоқ тузатиш ишлари жазоси тайинланди.


Ўзбекистон ва Саудия Арабистони дзюдо федерациялари ҳамкорлиги янги босқичда / Olamsport.com\n11 дек 11:25\nЎзбекистон ва Саудия Арабистони дзюдо федерациялари ҳамкорлиги янги босқичда\nТеглар : Саудия АрабистониЎзбекистон\nҲар икки мамлакат дзюдо федерациялари раҳбарлари ўзаро ҳамкорликнинг янги истиқболлари ҳақида келишиб олишди.\nСаудия Арабистони дзюдо федерацияси президенти Абдулазиз Ал-Бассамнинг таклифига кўра Ўзбекистон миллий олимпия қўмитаси раиси ўринбосари, мамлакат дзюдо федерацияси раиси Азизжон Камилов пойтахт Ар-Риёд шаҳрида бўлди.\nРасмий учрашув чоғида ҳар икки мамлакат дзюдо федерациялари ўртасидаги ҳамкорликни янги босқичга олиб чиқиш, ҳар икки давлат терма жамоаларининг қўшма ўқув-машғулотларини ўтказиш, ҳакамлар ва мураббийлар учун семинарлар ташкил этиш масалалари муҳкама қилинди. Абдулазиз Ал-Бассим ва унинг ўринбосари Ҳуссайн Ал-Малки ташриф учун Азизжон Камиловга миннатдорлик билдирди.\nЭслатиб ўтамиз, шу йилнинг 5-15 октябрь кунлари Тошкент шаҳрида Ўзбекистон ва Саудия Арабистони терма жамоаларининг қўшма ўқув-машғулот йиғини ўтказилган эди. Ўшанда Исмоил Сиддиқ бошчилигидаги жами 15 нафар саудиялик дзюдочилар пойтахтимизда ўз маҳорат ва тажрибаларини оширишганди.\nЎзбекистон Кубогининг сўнгги куни оғир вазнда ғолиблар аниқланди ФОТОГАЛАРЕЯ 0\nЎзбекистон U-23 терма жамоасининг Осиё чемпионатида қатнашадиган якуний таркиби маълум 0\nЎзбекистон МТЖ Наманганга қачон учиб бориши маълум 0


Радионинг жонли эфирига навбатдаги тингловчи қўнғироқ қилиб гапиряпти:\n“Кеча кўчадан пул тўла ҳамён топиб олдим. Ҳамён ичида пулдан ташқари Юнусобод тумани, Бодомзор кўчаси 8 уйда яшовчи Қодиров Алишер номига ташриф қоғози ҳам чиқди. Илтимос, Алишерга бирор-бир қўшиқ қўйиб берсангиз”.\n— Судланувчи, ўғрилик жиноятига қўл уришга сизни нима мажбур қилди?\n— Нима эмас, ким денг! Уларни ўзи ёнимга келиб “Тилла занжир билан соатни еч!” дейишди. Мен ҳам уларни тилла занжири ва соатини ечдим холос...!\nХилват кўчада Афандини йўлтўсарлар тўхтатиб дебди:\n— Ҳамёнингни чўз! Пул керакми жонингми?\nАфанди ўйланиб туриб:\n— Ҳозир ёнимда пул йўқ эди. Сизлардан қарз бўлиб қоларканман-да, - дермиш.\nОлдинлари қизлар мени орқамдан роса югуришарди. Ҳатто баъзилари уйимгача қувлаб келарди. Ҳозир бўлса югуришмай қўйишди. Чунки қизларни сумкасини ўғирламай қўйдимда.\n#Аёллар #Эркаклар #Жиноятчилар\nБанкга қуролланган ўғрилар бостириб, киришибди. Ходимларнинг ҳаммасига девор остида қўлларини кўтариб туришни буюришибди. Ўғрибоши кассир аёлдан сўрабди:\n— Онамга адаш экансиз, майли сизни ўлдирмаймиз, деб ўғри 2—ходимдан исмини сўрабди.\n— Ўзи исмим Қулпиддин. Аммо ўртоқларим "Шарофат" деб чақиришади, дермиш ходим қалтираб...\nТунда уйга кириб келган ўғрилар:\n— Бизга олтин керак!\n— Қанча керак?\n— 100 кило!\n— 106 килолиси бўладими?\n— Ҳа бўлади! Олиб чиқ!\n— Олтиной, чиқ! Сенга келишибди.\nБитта одам қўшнисини ҳовлисига кириб, товуқхонасидан тухум ўғирлабди.\nТухумни ушлаб туриб, ҳаёл сура кетибди:\n"Шу тухумдан жўжа очириб, боқиб катта товуқ қиламан. Товуқни сотиб, ғоз оламан, ғозни ҳам боқиб, сотиб, қўй оламан. Қўйни семиртириб, сотиб, бузоқ оламан! Бузоқни катта буқа қилиб, уни ҳам сотиб, машина оламан!", деб ҳаёл суриб турса, қўшниси келиб қолибди.\n— Тухумни жойига қўй! - деб бақирган экан, тухум қўлидан тушиб, синиб кетибди. Шунда ҳалиги ўғри одам:\n— Машинамни тўлаб берасан! - деб бақира кетган экан.\n#Эркаклар #Жиноятчилар #Калтафаҳмлар


Касалланганлар сони 6 609 642\nСоғайганлар сони 3 193 874\nЖами овоз: 11197 та.\nЎлим олди алами шиддатидан маййитнинг овози чиқмай қолади. Зеро, ўлим азоби авжига чиққан бўлади. Азоб унинг қалби ва бутун танасида ғолиб бўлади. Тананинг ҳамма аъзолари заифлашади. Ёрдам сўрашга унда заррача қувват ва мажол йўқ. У инграш, додлаш, мадад сўраш билан бироз истироҳат этсам, деб орзу қилади. Руҳи барча томирларидан суғуриб олинади. Унинг ҳар бир аъзоси аста-секин ўла бошлайди. Биричи бўлиб икки оёғи, сўнгра икки болдири, сўнг икки сонининг совиши юз беради, руҳи (жони) ҳалқумга келади. Ана шу вақтда унинг дунё ва аҳли-аёлига назари сўнади. Унга тавба эшиклари беркилади. Зеро, Ибн Умар розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам бундай деганлар:\n«Чиндан ҳам Аллоҳ банда тавбасини ғарғара келмасидан аввал қабул қилади» Имомлар Байҳақий, Ибн Можа, Термизий, Аҳмад ривоят қилишган.\nҒарғара – руҳ ҳалқумга яқин келган вақтдир. Шунинг учун мўмин киши гуноҳларга тавба қилишга шошилмоғи, савобли ишларни кўпайтирмоғи керак. Зотан, киши бошига ўлим қачон келишини билмайди. У тўсатдан келиб қолиши мумкин.\nТавба луғатда «қайтиш» деган маънони англатади. Аҳли сунна вал-жамоа уламолари ҳақиқий тавба бўлиши учун унда учта шарт топилиши лозимлигини айтганлар:\nҚилган гуноҳ иши учун надомат чекиш.\nМазкур гуноҳ ишни ташлаш.\nБундай гуноҳни асло такрорламасликка азму қарор қилиш.\nЖон ҳалқумга тақалган пайтда эса мазкур шартлар топилмайди. Чунки тавба қилувчи яна ўша гуноҳларни қилиши мумкинлигига кўзи етиб турган пайтда тавба келтириб, уларни бошқа содир этмасликка аҳд қилсагина, ҳақиқий азму қарор бўлади, акс ҳолда мажбурий ҳолат юз беради.\nУламолар жон узилаётгандаги иймон қабул эмас, деб бир овоздан айтганлар. Зеро, Аллоҳ таоло бундай марҳамат қилган:\n«Бизнинг азобимизни кўрганларида иймонлари уларга манфаат бера олмас эди…» (Ғофир сураси, 85-оят). Яъни, Аллоҳнинг жорий этган суннати-қоидасига биноан, азобни кўрганидан кейин қилинган тавба, келтирилган иймон қабул этилмас.\nРивоят қилинишича, бандага вакил этилган икки фаришта унинг ўлими олдида ҳозир бўлади. Агар банда солиҳ бўлса, унга: «Аллоҳ таоло сенга яхши мукофот берсин!» – деб, мадҳ-сано айтишади. Агар банда бадбахт бўлса, икки вакил фаришта: «Аллоҳ таоло сенга яхши мукофот бермасин!» – дейди.\nУбода ибн Собитдан ривоят қилинади:\n“Пайғамбар соллаллоҳу алайҳи ва саллам бундай марҳамат қиладилар: «Ким Аллоҳга йўлиқишни хуш кўрса, Аллоҳ ҳам унга йўлиқишни хуш кўради. Ким Аллоҳга йўлиқишни ёмон кўрса, Аллоҳ ҳам унга йўлиқишни ёмон кўради”. Имом Бухорий ривоятида зиёда қиладилар. Оиша онамиз ёки оналаримиздан бирлари: “Биз ўлимни хуш кўрмаймизку?!”, – дедилар. Пайғамбаримиз соллаллоҳу алайҳи ва саллам айтдилар: “Иш ундай эмас. ” Албатта, агар мўминга ўлим ҳозир бўлса, унга Аллоҳ таолонинг розилиги ва каромати билан башорат берилади. Унинг учун олдидаги нарса, яъни ўлимдан ҳам севимлироқ нарса бўлмайди. У Аллоҳга йўлиқишни хуш кўради, Аллоҳ ҳам унга йўлиқишни хуш кўради. Аммо кофирга ўлим ҳозир бўлганда, Аллоҳнинг азоби ва уқубати билан “хушхабар” берилади. Унга олдида турган нарсадан кўра ёқимсизроқ нарса бўлмайди. У Аллоҳга йўлиқишни хуш кўрмайди, Аллоҳ ҳам унга йўлиқишни хуш кўрмайди» Муттафақун алайҳ.\nТўсатдан бўладиган ўлим. Киши қай ҳолатда вафот этган бўлса, қиёматда шу ҳолатда тирилтирилади.\nЖобир розияллоҳу анҳу ривоят қилган ҳадисда Пайғамбар соллаллоҳу алайҳи ва саллам бундай дедилар:\n«Ҳар бир банда вафот этган ҳолида тирилади» Имом Муслим ривояти.\nРасулуллоҳ соллаллоҳу алайҳи ва саллам киши васият қолдиришига ва тавба қилиб олишига фурсат бўлмайдиган тўсатдан келадиган ўлимдан паноҳ сўраганлар.\nЮқоридаги маълумотлардан ўлим касалига чалинган кишига қуйидаги нарсалар лозим экани келиб чиқади:\nАллоҳ таоло ҳақида яхши гумонда бўлиши, У зотга нолойиқ гумонларда бўлмаслиги.\nУ Аллоҳнинг ҳақир махлуқоти эканини ҳамда Аллоҳ унинг тоат-ибодатларидан беҳожат эканини доимо ёдда тутиши.\nЗиммасидаги ҳақларини адо қилишга шошилиши: каффорат, қилган назрлари, олди-бердилари кабилар.\nКасаллик машаққатига сабр қилмоғи.\nЎзидаги нопокликларни кетказмоғи.\nУмрининг охирини гўзал ҳолда ўтказишга уринмоғи.\nКиритилди: 07:45 09.11.2019. Ўқилди: 2915 марта. Фикрлар сони: 0 та.\nСув ичишдаги суннатлар қандай?\nСинфни таъмирлашда “қобилиятни” ишга солишга чорлаган...


Юзма-юз мулоқот: "Жилисув"да мебел корхонаси қурилади | Ўзбекистон "Адолат" социал-демократик партияси\n5 Сентябрь, 14:30 • 2017 йил – Халқ билан мулоқот ва инсон манфаатлари йили, Қашқадарё вилояти, Янгиликлар • 286 марта кўрилди • Комментариев к записи Юзма-юз мулоқот: “Жилисув”да мебел корхонаси қурилади нет\nЎзбекистон “Адолат” СДП Сиёсий Кенгаши ташаббуси билан партия фаолларининг аҳоли билан юзма-юз мулоқотлари ташкил этилмоқда. Шундай учрашувлар партиянинг Китоб туман Кенгаши ташаббуси билан депутатлар ва мутасадди идоралар вакиллари иштирокида бўлиб ўтди. Айниқса, Жилисув, Бектемир, Макрид маҳалла фуқаролар йиғинларида партия фаоллари ва давлат бошқаруви идоралари ходимларининг одамлар дардини эшитиб, уларга керакли тушунтиришлар беришгани кўпчиликни хурсанд қилди.\n2017-2021 йилларда мустақил мамлакатимизни ривожлантиришнинг бешта устувор йўналиши бўйича Ҳаракатлар стратегиястни “Халқ билан мулоқот ва инсон манфаатлари йили”да амалга оширишга оид Давлат дастури ижроси доирасида амалга оширилаётган бундай учрашув ва мулоқотлар жараёнида ўз жойида ҳал қилиниши лозим бўлган кўпгина муаммолар аниқланиб, уларнинг баъзиларига ижобий ечим топилаяпти, айрим жумбоқлар юзасидан тегишли чоралар белгилаб олинмоқда.\n-“Адолат” СДП фаоллари томонидан уюштирилаётган бундай мулоқотлар аҳоли учун жуда қулай бўлаяпти, — дейди “Жилисув” маҳалласида истиқомат қилувчи фуқаро Тўлқин Эгамбердиев.- Очиғи, мени хонадонимга партия фаолларининг ташриф буюришгани айни муддао бўлди. Оиламиз устачилик билан шуғулланамиз. Кейинги вақтларда ҳурматли Президентимиз томонидан тадбиркорлик фаолияти билан машғул бўлаётганларга кенг имкониятлар берилаяпти. Биз ҳам ушбу имтиёзлардан оқилона фойдаланиб, қишлоғимизда керакли ёғоч, яъни терак ва бошқа дарахт борлигини ҳисобга олиб, бежирим мебел ишлаб чиқариш қорхонаси очиш истагида юрган эдик. Яхшиямки, “Адолатчи”лар туфайли бу муаммога ўз жойида адолатли ечим топилди. Халқ депутатлари туман Кенгаши депутати Яшин Тошевнинг аралашуви ва беғараз кўмаги туфайли маҳалла ҳудудидаги бўш ётган ердан қурилиш учун жой ажратилди. Бундан ташқари, депутат керакли асбоб ускуна, жиҳозларга кредит олишимиз учун “Агробанк” АТБнинг туман филиали ва бошқа тегишли ташкилотларга депутатлик сўрови юборди. Мен аниқ ишонч билан айта оламанки, бу масалага тез орада ечим топилади.\n-Бундай мулоқотлар ҳар бир қишлоқ ва хонадондаги мавжуд аҳволга холисона баҳо бериш ва одамларни қийнаб келаётган жумбоқларни жойида бартараф этишнинг энг яхши йўли, — дейди Бектемир МФЙда яшовчи Илҳом Исмоилов. -Тўғриси, бошқа ҳудудларда бўлгани каби бизнинг маҳалламизда ҳам камчилик муаммолар бор. Хусусан, аҳоли бандлигини таъминлаш, намунали тиббий хизмат, ички йўлларни таъмирлаш масалаларида қийинчилик мавжуд. Депутатимиз Махфуза Ўтаева билан ушбу масалада дилдан, самимий гаплашиб олдик ва муаммоларга тез орада ечим топилиши белгиланди.\nДарҳақиқат, фуқароларнинг қалбидаги юрак дардларини эшитиб юртбошимиз таъкидлаганларидек улар билан чин кўнгилдан очиқ мулоқотда бўлиш, оғирини енгил қилишданда юксак масъулият йўқ аслида. Китоблик партиядошларимиз ва депутатлар Жамшид Азимов, Отабек Бозоров, Инобат Қўзиева, Ҳаким Олимов, Раъно Бердиева, Нажмиддин Тўраев ва бошқалар шу ҳафта давомида ўнга яқин қишлоқ ва маҳаллаларда бўлиб, кенг аҳоли қатламининг турмуш тарзи билан танишиш асносида, одамларни ташвишга солиб келаётган қатор муаммолар, хусусан, фуқароларнинг тадбиркорлик билан шуғулланишлари учун ҳуқуқий маслаҳатлар беришгани, банк пластик карточкалари орқали тўловларни амалга оширишда, газ балонлар таъминоти ва уйда ўтирган хотин-қизларни касаначилик фаолиятига жалб этишда кўмак кўрсатишгани одамларни мамнун этди.\nЭнг муҳими, бундай учрашувлар қишлоқ фуқароларининг давлат ва жамиятга ишончини мустаҳкамлашга хизмат қилмоқда. Саъи- ҳаракатлар туфайли икки ўртада ўзаро ишонч пайдо бўлмоқда.\nЮзма-юз мулоқот: “Жилисув”да мебел корхонаси қурилади was last modified: Сентябрь 5th, 2017 by matbuot\n« Ҳафта давомидаги ижтимоий-сиёсий янгиликлар жойларга етказилмоқда Ёшлар билан учрашув »


08:19 / 20.04.2017 7008 pdf Ўқиш режими + -\nАллоҳнинг гўзал исмлари. Ал-Азиз\nАллоҳнинг ал-Азиз исми Қуръони каримда юзга яқин ўринда келган.\nАл-Азиз исмининг яна бир маъноси шарафдир.\nАл-Азиз сифатида жуда нодир деган маънода ҳам ишлатилади. Масалан, уран моддаси нодир ер ости конларидандир. Демак, камдан-кам учрайдиган, жуда оз топиладиган ноёб, нодир нарса Азиз дейилади. Мазкур кон азиз бўлишига қарамай, ҳаммага ҳам бирдек керакли бўлавермайди. Лекин бу исмни Аллоҳ таолога нисбатан ишлатиб, ал-Азиз десак, Унинг тенги ва ўхшаши йўқ деган маънода ишлатамиз. Аллоҳнинг ал-Азиз исмини билиш инсонни азиз, бадавлат ва кучли қилади. Инсон азиз бўлишни хоҳласа, ал-Азиз сифатли Зот билан бирга бўлиши лозим.\nАл Азиз исмининг яна бир маъноси азиз қилувчидир:\n«Эй барча мулкнинг эгаси Роббим! Мулкни хоҳлаганингга берурсан, мулкни хоҳлаганингдан тортиб олурсан, хоҳлаганингни азиз қилурсан, хоҳлаганингни хор қилурсан. Барча яхшилик Сенинг қўлингдадир. Албатта, Сен ҳар бир нарсага қодирсан» (Оли Имрон сураси, 26 оят)\nАндалусиянинг охирги подшоси шаҳарни қўлдан бой бериб, ғанимга топшириб чиқиб кетаётганида йиғлаган экан. Шунда унинг онаси Оиша: «Эркаклардек мамлакатни сақлай олмадингми, энди аёллардек йиғлагин», деган экан. Аллоҳ бир бандадан юз ўгириб, уни хорласа, уни ким ҳам азиз қила оларди?! Бундай инсоннинг қадри қоладими?\nАзиз сифатли нарса аслида жуда оз бўлади, унга кўп эҳтиёж тушади, унга бир вақтнинг ўзида етишиш қийин бўлади. Баъзи нарсалар борки, жуда оз бўлса ҳам, унга қаттиқ эҳтиёж тушмайди. Масалан, шундай нодир хазиналар бор, аммо уларга ҳеч қандай эҳтиёж йўқ. Шундай экан, ушбу маъдан азиз бўла олмайди.\nАл Азиз деган сифатга эга бўлиш учун учта васф мужассам бўлиши лозим:\n1. У каби нарсанинг жуда ҳам оз бўлиши.\n2. Унга қаттиқ эҳтиёж тушиши.\n3. Унга етишиш қийинлиги.\nБаъзи нарсаларга жуда ҳам муҳтожмиз, лекин улар нодир нарсалар эмас. Масалан, ҳавога ниҳоятда муҳтожмиз, лекин дунё тўла ҳаво, у ҳамма жойда бор. Худди шунингдек, барча нарса, барча мавжудот Аллоҳга ниҳоятда муҳтождир.\nПайғамбарлар ҳам азиздир, чунки одамлар барча ишларда уларга муҳтож бўлади. Аллоҳ таоло пайғамбарларга Ўз сирини, Ўзининг илмини топширган. Пайғамбарлар Аллоҳ томон олиб борувчи йўлдир. Улар Аллоҳнинг эшигидир. Пайғамбарлар азиздир, чунки Аллоҳ уларни раҳмат, фазл, эҳсон ва нур эшиги қилиб қўйган. Шунинг учун Аллоҳнинг пайғамбарларини рози қилганлар айни Аллоҳни рози қилган бўлади. Шунинг учун пайғамбарларнинг исми Аллоҳнинг исми билан ёнма ён келади. Пайғамбарлар азиздир, чунки одамлар дин ва дунё ишларида уларга жуда муҳтож бўладилар. Бир нарсага муҳтожлик зиёда бўлдими, ўша нарса азиз бўлиб бораверади. Подшоҳ ҳам азиз, чунки одамларнинг каттаю кичиги унга муҳтож бўладилар. Аммо подшоҳга барча нарсада ҳам муҳтож бўлмаслик мумкин. Масалан, мамлакатнинг бир чеккасида юрган чўпон чорва маҳсулотларидан еб ичиб, чодирида яшайверади, унинг куни подшоҳсиз ҳам ўтаверади. Аллоҳга эса барча нарса, барча нарсада муҳтож бўлади.\nМўмин кишига ҳам одамларнинг эҳтиёжи туша бошласа, у ҳам азиз бўлади, аммо унинг азизлиги тавозеъ билан йўғрилган бўлиши керак. Бу каби азиз бўлган одам мўмин бўлмаса, тубанликка юз тутади. Бошқаларга муҳтож бўлиш жузъий эҳтиёжларда холос. Масалан, инсон шифокорга бемор бўлиб қолгандагина муҳтож бўлади, аммо ухлашда эмас.\nАл Азиз исми Аллоҳ таолога нисбатан ишлатилса, бунинг маъноси У Зотнинг яккаю ягона Зот эканлиги, Унга ҳамма нарса ҳар бир ишда муҳтож экани тушунилади. У Зотга иҳота ва идрок қилиш орқали етишиш амри маҳол бўлиб, убудият, яъни бандалик, тоат-ибодат орқалигина етишиш мумкин, холос. Инсон Аллоҳни таниб, Унга итоат қилиб, кейин хор-зор яшаши мумкин эмас. Чунки Аллоҳ таоло: «Ҳолбуки, азизлик Аллоҳга, Унинг Расулига ва мўминларига хосдир. Лекин мунофиқлар билмаслар» деган (Мунофиқун сураси, 8 оят).\nҲасан Басрийдан: «Сиз бундай иззат икромга қандай етишдингиз?» деб сўрашганда у зот: «Икки нарса билан: дунёдаги одамлардан беҳожатлигим ва одамларнинг мендаги илмга муҳтожлиги билан», деб жавоб берган эканлар.\nТаъмагир инсон ҳеч қачон азиз ва мукаррам бўла олмайди, аксинча, бундай кимса одамларнинг қўлида хор-зор бўлиб яшайди. Одамлардан бирор нарса таъма қилсанг, улар сени ёқтиришмайди. Аммо барча азизликнинг соҳиби бўлган Зотдан – Аллоҳдан бирон нарса таъма қилсанг, У Зот сени яхши кўради. Бинобарин, сен одам боласидан ҳеч нарса сўрама, ундан кўра эшиклари ёпилмайдиган Зотдан – Роббингдан сўрагин. Ҳожатинг тушиб, бир инсондан бирор нарса сўрасанг, у сенга ғазаб қилади. Азизлик соҳиби Аллоҳдан эса бирор нарса сўрамасанг ғазаб қилади.\nАбу Ҳанифа роҳимаҳуллоҳ бир муаммо юзасидан халифа Абу Жаъфарнинг ҳузурига кирдилар. Халифа ҳузурига бундай улуғ зот кирганидан ҳайрон қолиб, «Эй Абу Ҳанифа! Доим биз билан мана шундай боғланиб турсангиз, биз сиз билан фахрланиб, сиз сабабли азиз бўлиб юрардик», деди. Шунда имом: «Нима учун сизларга боғланиб юришим керак, сизлардан қўрқадиган жойим ҳам, эҳтиёжим ҳам йўқ», деб жавоб бердилар. Аллоҳ одамлардан таъма қилмаган кишини азиз қилади. Аллоҳ Ўзи учун пешонасини саждага қўйган кишини ҳам азиз қилади.\nБир киши ҳажга борди. У жуда муҳтарам зот бўлгани учун ўнлаб хизматкорлар унга ҳамроҳ бўлиб боришди. Тавоф пайтида хизматкорлар бу зодагон кимсани эҳтиётлаб, одамларни унга яқинлатишмас эди. Бу зодагон ҳаж амалларини тугатгач, ватанига қайтиб келди. Ушбу қиссани ривоят қилган кишининг айтишича, бироз муддат ўтгач, Бағдоддаги бир кўприк олдида бир кишини кўриб қолдим. Унинг юзи худди ўша бадавлат кимсага ўхшарди, лекин аҳволи жуда ночор эди. У одамлардан ёрдам сўраб, қўлини чўзиб турарди. Олдига бориб яхшироқ разм солдим. У: «Нега тикиласан?», деди. Мен: «Сизни бир одамга ўхшатдим», дедим. У: «Ўша менман», деди. «Ким сени бу аҳволга солиб қўйди?» дедим. У шундай деди: «Мен ҳамма тавозеъ қиладиган Каъбада такаббурлик қилибман. Каъбани тавоф қилишда кибру ҳавога йўл қўймаслик керак экан. Подшоҳ бўлсанг ҳам, у ерда қул бўлиб туриш керак экан. Одамлар тавозеъ қиладиган жойда такаббурлик қилган эдим, Аллоҳ мени юқори мартабада бўладиган юртимда хорлаб қўйди».\nИкки сифат борки, уларга асло яқинлашиш мумкин эмас. Булар такаббурлик ва зулмдир. Аллоҳ таоло кўплаб гуноҳларни кечириб юбориши мумкин, лекин такаббурлик ва зулмни кечирмайди.\n«Ким куч-қудрат истаса, барча куч-қудрат Аллоҳникидир. Хуш сўзлар Унга юксалур ва яхши амални ҳам (Аллоҳ Ўз даргоҳига) кўтарур. Ёмон макр-ҳийлалар қиладиган кимсалар учун эса қаттиқ азоб бордир, уларнинг макрлари ҳам ҳалок бўлур» (Фотир сураси, 10 оят).\nУшбу ояти карима мусулмон инсон ўз ҳаётини ҳақиқий мўмин ҳолда, азиз ва мукаррам бўлиб ўтказиши учун кифоя қилувчи дастурул-амалдир. Аввало, азизликни истаган инсон бу мартабани Ёлғиз Аллоҳ таолонинг ҳузуридангина топиши мумкинлиги баён қилинди. Бунинг учун эса У Зот рози бўладиган амалларга саъй-ҳаракат қилиш лозим. Ана ўша амалларнинг энг яхшиси, ҳеч қандай тўсиқларсиз Аллоҳ таоло ҳузурига етиб борадигани хуш Сўз – калимаи тоййиба, яъни «Лаа илааҳа иллаллоҳ, Муҳаммадур Расулуллоҳ» калимасидир. Бу калима шу қадар қудратлики, уни оғзига олган кофир мўминга айланади. Бошқа амаллар яхши-ёмонлиги, холис ёки хўжакўрсинга қилингани жиҳатидан қанча тўсиқ-текширувлардан ўтгачгина Аллоҳ таолонинг наздида қабул қилиниши ёки қабул қилинмаслиги мумкин, аммо ушбу Калима ҳамда Ҳақ таолонинг энг Буюк Зот эканини тасдиқловчи «Аллоҳу акбар» такбири, шунингдек, Аллоҳ таолонинг ҳар қандай айб-нуқсондан Пок Зот эканини тасдиқловчи «Субҳаналлоҳи ва биҳамдиҳи» тасбеҳи мусулмон инсоннинг оғзидан чиқиши билан Аллоҳ таолонинг ҳузурига юксалади. Демак, инсон аввало Яратганнинг борлиги ва бирлигини тан олиб, бутун ҳаёти давомида У Зотни улуғлаб, поклаб юрса, холис ният билан Аллоҳ учун қилган яхши амалларини Ҳақ таоло Ўз даргоҳига кўтаради, қабул қилади ва уни дунёда ҳам, охиратда ҳам азизу мукаррам қилади. Хўжакўрсига амал қилиб, Аллоҳни алдамоқчи бўлган найрангбоз риёкорларнинг макр-ҳийлалари эса уларга бирон фойда бермай, йўқ бўлиб кетади. Улар учун охират диёрида қаттиқ азоб бордир.\nҲаммага маълумки, Юсуф алайҳиссалом Миср подшоҳининг қасрида қул эдилар. Кейин у зотни қамоққа тиқишди. Аммо у зот Мисрнинг энг азиз кишисига айландилар. Бир гал маркабларида кетаётгандилар, бир қулни кўриб қолдилар. Бир пайтлар ўзлари ҳам қул бўлганлари учун Юсуф алайҳиссалом уни таниб қолдилар. Кейинчалик, Мисрнинг азиз кишисига айлангач, «Аллоҳ пок Зотдир. Ибодат қилгани сабаб қулни подшоҳга айлантирди, гуноҳ сабаб подшоҳни қулга айлантирди», дедилар. Подшоҳ хотини Юсуф алайҳиссаломга туҳмат қилиб қаматгани учун оқибатда хор зор бўлиб ҳаёт кечирди.\nБугунги кунда мусулмонлар устига тушиб турган заифлик ва хорлик ҳамда бошқа умматлардан ортда қолишининг бош сабаби гуноҳ ва маъсиятларни бемалол қилиб, Аллоҳнинг динидан йироқ бўлишдир. Агар улар ҳам Аллоҳнинг динини саҳобалар каби маҳкам тутиб, унга холис амал қилишса, Аллоҳ уларни азиз қилиб, душманлари устидан ғолиб қилар эди.\n«Аллоҳ сизлардан иймон келтирган ва яхши амаллар қилган зотларга худди илгари ўтган (иймон-эътиқодли) зотларни (ер юзига) халифа қилганидек, уларни ҳам ер юзида халифа қилишни ва улар учун Ўзи рози бўлган (Ислом) динни ғолиб-мустаҳкам қилишни ҳамда уларнинг аҳволини (Маккада кўрган) хавфу-хатарлардан сўнг (Мадинада) тинчлик-хотиржамликка айлантириб қўйишни ваъда қилди. Улар Менга ибодат қилурлар ва Менга ҳеч нарсани шерик қилмаслар. Ким мана шундан (ваъдадан) кейин ношукрлик қилса, улар итоатсиз кимсалардир» (Нур сураси, 55 оят).\nАллоҳ таолонинг Ал Азиз исмига нисбатан мўмин кишининг одоби қандай бўлиши лозим?\nМўмин киши Аллоҳни азиз деб билгач, бошқа бирор махлуқотни улуғ деб эътиқод қилмаслиги, Аллоҳнинг қадаридан бошқа қадарни паст деб билмоғи, Аллоҳнинг зикридан бошқа зикрларни маҳв этмоғи лозим. Набий соллаллоҳу алайҳи васаллам: «Ким бадавлат кишининг олдида ўзини хор тутса, динининг учдан иккисини кетказибди», деганлар (Байҳақий ривояти).\nБунинг изоҳи қуйидагичадир: Иймон – қалбга жойлашган, тил иқрор бўлган, амал тасдиқлаган нарсадир. Бадавлат кишини бойлиги учун улуғлаб, ундаги йўқ нарсалар билан мақтасанг, динингнинг учдан иккисидан маҳрум бўлибсан.\nНабий соллаллоҳу алайҳи васаллам: «Мўминнинг шарафи тундаги таҳажжуд намозга туришидадир. Унинг азизлиги одамлардан беҳожат бўлишидадир», деганлар (Табароний ривояти).\nМўмин кишида шундай азизлик борки, уни бутун бир шаҳар аҳлига тақсимлаб берса ҳам уларга кифоя қилади, чунки мўмин Аллоҳнинг ҳақиқий қулидир. Аллоҳ ҳақиқий қулини зое қилмайди, бошқаларга топшириб ҳам қўймайди, Ўзидан йироқлатмайди.\nБизда битта мустаҳкам қоида бор. Кишининг қалби Аллоҳни улуғ деб билса, барча махлуқот унинг наздида кичик бир нарса бўлиб қолади. Аммо унинг наздида Аллоҳ улуғ бўлмаса, қолган барча нарсалар улуғ бўлиб қолади. Бу ҳам бир имтиҳондир. Банда ўзига ўхшаган банда ҳақида оғзини тўлдириб, «У киши бундай қила олади, унда фалон-фалон ишларни қилиш учун етарли куч-қудрат бор», деса, демак, бу сўзни айтган киши Аллоҳни танимас экан. Аллоҳ ўша куч-қудратга эга дейилган кишининг мия томиридаги қонни қотириб қўйса, у фалаж бўлиб қолади. Агар ўша қудратли кишининг юрак томиридаги қонини қотириб қўйса, у ўша заҳоти юрак хуружидан вафот топади.\nИнсоннинг Аллоҳга бўлган ишончи юксалган сари у Аллоҳ томон интила бошлайди.\n«Бас, Бизга рўбарў бўлишни умид қилмайдиган кимсаларни ўз туғёнларида адашиб-улоқиб юрган ҳолларида ташлаб қўюрмиз» (Юнус сураси, 11 оят).\nАзиз қилувчи Зот Аллоҳ эканини билсанг, дунёдаги барча одамлар бирлашса ҳам, сени баланд даражага кўтара олмасликларини ёки Аллоҳ сени азиз қилиб, баланд даражотларга кўтарса, бутун дунё аҳли сени пастлатишга қодир эмаслигини биласан. Барчага маълумки, Аллоҳ азиз қиладиган мақомга фақат У Зотга ибодат қилиш орқали эришилади. Аллоҳнинг амрларини эъзозлаган инсонни Аллоҳ азиз қилади.\nАллоҳ таоло барчамизни дунёю охиратда азизу мукаррам қилсин, дунёю охиратда хорлаб қўймасин, омин.\n08:18 / 20.04.2017 3872\n08:20 / 20.04.2017 4777\n946 13:02 / 12.10.2020\n1591 14:00 / 22 февраль\n1045 15:00 / 10 май\n1258 13:00 / 24.08.2020


Уч авлод вакилларини бир жойга жамлаган маскан\nИнсон манфаатлари ва турмуш фаровонлигини таъминлаш – бу мамлакатимизда олиб борилаётган кучли ижтимоий ҳимоя ва халқимизнинг ҳаёт кечириш даражаси ва сифатини яхшилаш, соғлом турмуш тарзини қарор топтириш йўлидаги қатор ишларимизнинг амалдаги исботидир.\nУларга ачиниш эмас, эътибор керак!\nТошкент шаҳар ИИББ ҳузуридаги Вояга етмаганларга ижтимоий-ҳуқуқий ёрдам кўрсатиш марказига кўнгиллилар ташриф буюришди.\nЁшларимизни ёд ғоялар таъсиридан асраймиз!\nЖорий йилнинг 29 июнь куни Президентимизнинг Олмазор туманига қилган ташрифида туман фаоллари билан учрашиб...\nЭрта тонгдан ҳокимлик биносига ошиққан ўн уч нафар фуқаронинг орзулари ушалди.\nРоҳат айланма йўли энди бошқача кўринишда бўлади\nМаълумотларга кўра бир кунда Тошкент шаҳрига вилоятларимиздан 4 мингдан ортиқ автоуловлар кириб келади ҳамда чиқади.\nЖаҳолатга қарши кураш\nМуҳтарам юртбошимизнинг халқпарвар сиёсати ўлароқ, бугун бузғунчи оқим ва тоифаларнинг таъсирига тушиб қолган, жиноятчилик...\n– Маҳалламиз "Обод маҳалла" дастуридан ўрин олган.\n“Обод маҳалла” Дастури ҳақида барча ҳақиқат\nМай ойининг сўнгида Тошкент шаҳар Хокимиятининг кўмаги билан “Обод маҳалла” дастурининг амалга ошириш жараёни бошланди.\nПойтахтимизда олиб борилаётган кенг кўламли қурилиш, ободонлаштириш ишлари фуқароларнинг турмуш кечириш шароитини яхшилашга қаратилган.\n“Хавфсиз пойтахт”: Тошкентда узлуксиз патруллик хизмати ўз ишини бошлади\nЎзбекистон Республикаси Президентининг “Тошкент шаҳрида жамоат тартибини таъминлаш, ҳуқуқбузарликлар профилактикаси ва жиноятчиликка қарши курашиш самарадорлигини ошириш бўйича...\nТошкент ҳокимияти қошидаги жамоатчилик кенгаши билан танишинг!\nТошкент ҳокимияти қошидаги жамоатчилик кенгаши ўзининг биринчи йиғилишини ўтказиб, таркибни эълон қилди.


АҚШ ҲДКнинг Тинч океани флоти қўмондони истеъфога чиқишга ариза берди\nАҚШ ҳарбий-денгиз кучларининг Тинч океани флоти қўмондони Скотт Свифт бир неча ой ичида АҚШнинг иккита ҳарбий кемаси билан юз берган йирик авариялар сабабли истеъфога чиқишга қарор қилди. Свифт тегишли баёнотни 25 сентябрда тарқатди.\nУнинг айтишича, у бу қарорни хизмат пиллапояларидан юқорилай олмаслиги сабабли қабул қилган. "Мен АҚШ ҳарбий-денгиз кучларининг Тинч океани қўмондонлиги бошлиғи лавозимида адмирал Гарри Харриснинг ўрнига номзод сифатида илгари сурилмаслигим ҳақида хабардор қилиндим. Мен анъаналарга амал қилган ҳолда ва ҲДКга содиқ бўлганим учун истеъфога кетишга ариза бердим", деб айтган Свифт. Баёнотда Свифт ўз лавозимини қачон тарк этиши айтилмаган.\nАввалроқ АҚШ ҲДКнинг Тинч океанида жойлашган 7-флоти собиқ қўмондони, вице-адмирал Жозеф Окоин John S. McCain ракета эсминеци савдо кемаси билан тўқнашгандан кейин ўз лавозимидан четлатилганди. Августда юз берган ҳалокат оқибатида эсминецдаги 10 ҳарбий ҳалок бўлганди.\nИюнда эса Fitzgerald эсминеци Филиппин байроғи остида ҳаракатланаётган ACX Crystal контейнер ташувчи кемаси билан Идзу яримороли жанубидаги Иродзаки бурнидан 20 км узоқликда тўқнашиб кетганди. Бунинг оқибатида эсминец ўнг томонидан жиддий талофатларга учраган ва ундаги 7 денгизчи ҳалок бўлганди.\nХитойнинг “Тяньгун-1” орбитал станцияси Тинч океанига қулади\n20:49 / 02.04.2018\nХитой орбитал станцияси Тинч океани узра ёниб кетди\n08:51 / 02.04.2018


Нега халқаро танловлардан муваффақиятли ўтиб, ўзимизга келганда вилоят босқичидан ҳам ўта олмаймиз? – Fikrat.uz\n20:46 / 02.12.2020 11181 0\n9:15 / 10.05.2021 10.05.2021 6820 0\nЭҳтимол, бу мурожаатдан сўнг камина “фаол” ёшлар сафидан чиқарилиб қандайдир бошқа рўйхатларга тушарман. Аммо бугун ҳаётимда содир бўлган бир ҳолатни сиз билан бўлишгим келди.\nШу десангиз, камина, тўрт йилдан буён Ўзбекистон Республикаси Президентининг 2017 йил 21 ноябрдаги ПҚ–3402-сонли қарорига мувофиқ таъсис этилган “Мард ўғлон” Давлат мукофотига уч йил адабиёт йўналишида, жорий йилда тўртинчи маротаба эса маданият-журналистика соҳасида ҳужжат топшириб келаман. Ҳар йили камтарона ютуқларим туфайли танловнинг Наманган вилоят босқичидан ўтиб, Республика босқичига йўлланма олар эдим. Аммо ушбу мукофот менга насиб этганича йўқ.\nБу йил эса ажойиб бир ҳолатга дуч келдим. Яъни вилоят босқичидан ҳам ўта олмадим. Шунча йил Республика босқичига йўлланмани қўлга киритганим учун бу йилги ушбу ҳолат мени ажаблантирди. Бунинг сабаби нима? Бунга аниқлик киритиш учун Ёшлар ишлари агентлигининг кадрлар бўйича вакили Мурод ака билан боғландим. Вакил асосли сабабларни кўрсата олмади, “келинг, гаплашамиз, хулосаларни кўрсатамиз”, дея олди холос.\nЭнг қизиғи, журналистика бўйича топширилган ҳужжатларни кўриб чиқишда Ўзбекистон Журналистлари ижодий уюшмаси Наманган вилояти бўлимидан бирорта ҳам вакил қатнашмай, ишлар фақат вилоят маданият бошқармаси мутахассислари томонидан баҳоланибди.\nШу ўринда ютуқларим ҳақида айтиб ўтсам. Камина Ўзбекистон Журналистика ва оммавий коммуникациялар университетининг 3 босқич талабаси, шунингдек, Ўзбекистон Журналистлари ижодий уюшмаси мутахассиси, Чилонзор туманидаги 179-умумтаълим мактабининг ижодий-маданий масалалар бўйича тарғиботчисиман. Бугунги кунгача 300 га яқин публицистик мақола ва бадиий ҳикояларим вилоят, республика газеталарида ёритилган. Ўнга яқин илмий-тақризий, тезисли мақолаларим халқаро журнал, конференция-монография тўпламларида ҳам босилган. Ҳиндистонда чоп этилган ҳикоялар тўпламим мазкур давлатнинг адабиёт йўналишидаги “SAHITYA SHREE” номидаги нуфузли адабий мукофот ва унинг маҳсус сертификатига лойиқ кўрилган. Қозоғистон Республикасида фаолият олиб бораётган “Жаҳон истеъдодлари” уюшмаси аъзолигига қабул қилинганман. Жорий йилда эса Қозоғистон Республикасида ўтказилган “Энг яхши ёш олим – 2021” халқаро танловининг журналистика йўналиши бўйича биринчи ўрин (олтин медаль) соҳиби бўлдим.\nЭнди нега бу бола шу мукофотни олишга бунча интилаётган экан, дегувчиларга бунинг сабабини ҳам изоҳлаб бермоқчиман. Отам деҳқон, онам оддий уй бекаси. Университетга олти йил деганда ўз билим ва ҳаракатим билан кирганман. Юқоридаги ютуқларга ҳам осонликча эришмаганим йўқ. Очиқ айтаман, агар шу мукофотга сазовор бўлсам, магистратурада имтиёзли ўқийман, дея умид қилган эдим. Қўллари кетмонда қотиб кетган отамни яна икки йил боламнинг контракти бор, деган ҳадикда яшашини истамагандим. Насиб этса, магистратура босқичига ҳам ўз билими билан кираман. Шартнома асосида ўқишга кирсам ҳам ўқиб, ҳам ишлаб тўловларни тўлашни ўзим уддалайман.\nБалки кимдир мени “ёзғувчи”га чиқарар. Нима бўлганда ҳам энди мукофот деганига ҳужжат топширмайман. Аммо мени бир нарса ўйлантиради: нега халқаро танловларда эътироф этилган ютуқларимиз ўзимизнинг танловларда лоақал вилоят босқичида муносиб баҳоланмади?\nҲурмат билан, Ислом Асилбеков!\nИзоҳ қолдиринг Нега халқаро танловлардан муваффақиятли ўтиб, ўзимизга келганда вилоят босқичидан ҳам ўта олмаймиз?Ёшлар агентлиги, Ёшлар иттифоқи\n15:05 / 16.03.2020 04.09.2020 22968 0\n13:11 / 23.08.2020 26.08.2020 24882 0\n14:05 / 29.04.2020 14.09.2020 23144 0\n9:40 / 22.12.2020 22.12.2020 4266 0\n19:06 / 14.09.2020 22.09.2020 22775 0\n16:26 / 15.09.2020 24.09.2020 18788 0


Малида қадимий масжид ҳашар йўли билан таъмирланмоқда - Hidoyat.uz\nАсосий саҳифа Янгиликлар Дунё янгиликлари Малида қадимий масжид ҳашар йўли билан таъмирланмоқда\nЧоп этилди May 1, 2019 Малида қадимий масжид ҳашар йўли билан таъмирланмоқдаda fikr bildirishni o'chirish\nVII-VIII асрларда бунёд этилган ушбу масжид Малининг қадимий Женна шаҳрида жойлашган.\nМасжид оддий лой ва қамишдан кўтарилган бўлиб, кўплаб меъморларнинг диққатини ўзига жалб этиб келмоқда. Меъморлар бу масжидни Судандаги қамишли иншоотларнинг энг катта меъморий намунаси, деб биладилар.\nМасжидни қайта таъмирлашда сув, қум, қамиш, маҳаллий дарахтдан олинадиган ёғ ва сомондан фойдаланилмоқда. Қалин қилиб ётқизилган қумшувоқлар масжидни муссон ёмғирларидан ҳимоя қилади. Аллоҳ байтининг қайта таъмирланиши мамлакат аҳолиси учун ўзгача байрам кайфиятини юзага келтирмоқда. Мамлакатнинг турли ҳудудларидан келган маҳаллий аҳоли масжиднинг шамол ва ёмғирдан зарар кўрган жойларини ҳашар йўли билан таъмирлаб чиқмоқдалар. Бу ишларни барча кексаю ёш ўзгача хурсандчилик ва самимият билан бажармоқда.\nШу ўринда айтиб ўтиш жоизки, 1988 йилда қадимий Женни шаҳри ва қамишли масжид ЮНЕСКО рўйхатига киритилган.\nМусулмон олимлари дунёга совға қилган ихтиролар – Қоғоз саноати\nҚорияларга тож кийдирилди


Мақола нашр қилинди 24.07.2021\nХалқаро трансфер гувоҳномасини олгандан сўнг, «Манчестер Юнайтед» Жейдон Санчо билан шартнома имзолаганини расман эълон қилди, унга кўра футболчи шартномани яна бир йилга узайтириш имконияти билан камида 2026 йил июнгача жамоада қолади.\n21 ёшли Санчо Дортмунднинг «Боруссия»сида тўрт мавсум давомида 50 та гол ва 64 та голли пас берган ва УЭФА Эвро-2020 финалида ўйнаган Англия терма жамоаси таркибида бўлган.\n«Мен ҳар доим бир кун келиб Англияга қайтишимни билган бўлсамда, менга асосий таркибда футбол ўйнаш имкониятини бергани учун Дортмунддан ҳар доим миннатдорман», — деди Жейдон шартномани имзолагандан сўнг.\n— «Манчестер Юнайтед»га ўтиш имконияти — бу орзуим ва мен Премер-лигада ўйнашни кутиш учун шунчаки сабр қиламан. Бу ёш ва қизиқарли жамоа ва мен биламан, биз биргаликда мухлисларимизга муносиб ютуқларни келтира оламиз. Ўйинимда ютуқларга эришиш учун мураббий ва унинг мураббийлар штаби билан ишлашни орзиқиб кутаман».\nОле Гуннар ҳам бир нечта сўзларни айтди: «Жейдон мен клубга олиб келмоқчи бўлган футболчининг турини англатади — У келгуси йиллар давомида жамоамнинг ажралмас қисмига айланади ва биз уни клубимизда гуллаб-яшнашини кутяпмиз. Унинг голлари ва голли узатмалари маҳорати кўрсатиб турибди, шунингдек, у бизнинг жамоамизга улкан тезкорлик ва ижодкорликни тақдим этади.»\n«Олд Траффорд» унга амалга оширилмаган истеъдодини юзага чиқариш ва энг юқори даражада ўйнаш учун зарур бўлган асосни беради. Жейдон ўз ёшидаги футболчи учун аллақачон кўп ишларни амалга оширган. Ёшлигида чет элга саёҳат қилиш ва ўйнаш учун жасорат кўрсатган. Барчамиз янги мавсумга тайёргарликни давом этар эканмиз, Жейдонни жамоада илиқ кутиб олишни орзиқиб кутамиз».


Еврокубокларнинг ярим финали 12 йил ичида илк бор немисларсиз ўтадиган бўлди\n21 апрель, 2017, 12:03\nБу мавсум еврокубокларнинг ярим финали немис жамоаларисиз ўтадиган бўлди. “Бавария” ЕЧЛда “Реал”га, “Боруссия Дортмунд” эса “Монако”га ҳар иккала баҳсда ҳам имкониятни бой берди.\nЕвропа лигасида эса чорак финалга фақатгина “Шальке-04” етиб келган эди. Бироқ гельзенкирхенликлар кеча “Аякс”ни мағлуб этган бўлсаларда, икки ўйин натижасига кўра мусобақа билан хайрлашишга мажбур бўлишди.\nЕвропа лигаси: "Шальке-04" бир киши кам бўлиб қолган "Аякс" устидан керакли ҳисобда ғалаба қозона олмади ва мусобақани тарк этди\nЭътиборлиси, бундай вазият сўнгги 12 йил ичида илк бор рўй бермоқда. 2004/05 йилги мавсумда “Бавария” ЕЧЛ чорак финалида “Челси”га ютқазиб қўйган эди. “Вердер” хамда “Байер” клублари эса турнирни гурҳ босқичидаёқ якунлагашган эдилар. Ўшанда “Алемания”, “Шальке” ва “Штутгарт” жамоалари эса УEФА кубогини 1/16 финалдаёқ тарк этишган эди.


“Энди ҳаммаси тамом, деб ўйлагандим”. “темир дафтар”дан чиқиш арафасида турган Роҳатой опанинг кечинмалари - Darakchi\nЖАМИЯТ 12.08.2020, 20:39\nУнга шу пайтга қадар ҳам маҳалладан ижтимоий ёрдам бўлиб турган. Лекин бу даражада эмас. У бугун яхши даромад олишга эришди. Яхши инсонлар ва тўғри ижтимоий сиёсат уни умидсизликдан чиқарди...\nНаманган вилоятининг Наманган туманида яшовчи Маллабоева Роҳатой опанинг 17, 11 ва 9 ёшли уч фарзанди бор. Турмуш ўртоғи Россия давлатига ишлаш учун кетиб пандемия таъсирида уёқда ҳам ишлари юришмай, уйига пул жўнатолмай қолади. Роҳатой опа эса ҳеч қаерга ишламайди, болаларига эса нон керак...\n“Карантин жуда қаттиқ, ҳолатим жуда оғир пайт эди”\n“Май ойи эди. Карантин жуда қаттиқ, ҳолатим жуда оғир пайт эди. Энди ҳаммаси тамом, деб ўйлагандим. Ҳовлимда йиғлаб ўтиргандим, туман прокурори маҳалла фаоллари билан кириб келишди. Аҳвол сўрашди ва менга умид беришди. Уларни менга Худо етказди! Шундан кейин менга товуқ беришди. Ҳозир товуқларим 9-10 та тухум беради. Бепул 1 сотихли иссиқхона қуриб беришди. Унга бодринг экдик. Кредитга 2 та голланд сигири олиб беришди. Улардан кунига 6 литр сут оламан. 2 ой олдин 300 та бедана ҳам беришди. Улар кунига 40 000 – 50 000 сўмлик тухум беришади. Мен “нол”га тушиб қолгандим, ҳозир аҳволим анча яхши”, - дейди бугунги ҳаётидан мамнун кўзларига ёш олиб Роҳатой опа.\nМасъуллар кўмаги билан ойлик 3-4 миллион сўмдан ортиқ даромад олиш имкони яратилди\nМаҳалла масъулларининг ёрдами билан Ободанлаштириш бўлимига ишга жойлаштирилган Роҳатой опа у ердан ҳам 700 000 сўмдан ортиқ ойлик маош олади. Шунингдек, фарзандлари учун 14 ёшгача бўлган фарзандлар нафақасини ҳам. Бировнинг чўнтагини ҳисоблаш аҳлоқ меъёрларига тўғри келмас, аммо умидсизликка тушиб қолган бир оилага бугун масъуллар кўмаги билан ойлик 3-4 миллион сўмдан ортиқ даромад олиш имкони яратилди.\n“Энди Россиядан келадиган пулларга эҳтиёжимиз ҳам йўқ”\n“Анча ўзимизни тиклаб олдик. Энди Россиядан келадиган пулларга эҳтиёжимиз ҳам йўқ, у пуллар йиғилади. Қурбон ҳайити учун ҳам бир миллион сўм беришди. Бу пулга иссиқхонамиз учун сув тизимини ўрнатиб олдик. Худо хоҳласа, бодринг ҳосилга киргач, янаям аҳволимиз яхшиланади”, - дея Роҳатой опа Президентимиз ва барча масъулларни дуо қилди.\nБундай олиб қараса, Роҳатой опага берилган ёрдам миқдори жуда катта маблағларни талаб этмаган. Шунчаки, ҳолатга тўғри ёндашилиб, юқори самарадорликка эришилган. “Роҳатой опа ҳам энди “темир дафтар”дан чиқарилиши арафасида”, - дейди Наманган тумани ҳокимининг 1-ўринбосари Аъзамжон Аҳмадалиев.\nВазиятнинг бевосита гувоҳи сифатида тушкунликка тушган оилага умид бериб, бугун маълум даромад манбаига эга бўлишларига кўмаклашган масъуллар хизматига тасанно айтасан киши. Роҳатой опанинг эса энди тадбиркорлигини ривожлантириб, оиласининг иқтисодий аҳволини янада тиклаб кетишидан умидвормиз.


“Зиёрат туризмини ривожлантиришнинг долзарб масалалари” халқаро давра суҳбати\n17 Май 2021, Душанба 00:04\nБугун, 28 апрель куни “Зиёрат туризмини ривожлантиришнинг долзарб масалалари” мавзусида халқаро давра суҳбати бўлиб ўтди.\nТадбирда мутасаддилар томонидан зиёрат туризмини ривожлантиришга оид муаммолар, долзарб вазифалар ва истиқболдаги режалар муҳокама этилди.\nМулоқотда Ўзбекистонда туризм иқтисодиётнинг стратегик тармоқларидан бири сифатида ривожлантиришга катта эътибор қаратилаётгани, қатор фармон ва қарорлар асосида бу соҳадаги шарт-шароитлар яхшиланиб бораётгани, шунингдек, COVID-19 пандемияси туризм соҳасига ҳанузгача салбий таъсир кўрсатаётгани қайд этилди.\nШубҳасиз, пандемия ва ундан кейинги даврда мамлакатимизда туризм соҳасини жадал қайта тиклашда зиёрат туризмининг ўрни беқиёс. Шунга кўра, Давлатимиз Раҳбари томонидан зиёрат туризмини ривожлантириш бўйича қатор вазифалар белгилаб берилди.\nЖумладан, 2021 йилда мамлакатимизда мавжуд кўплаб зиёратгоҳлар ва муқаддас қадамжолар имкониятидан фойдаланиб, зиёрат туризми йўналишида 700 минг зиёратчини жалб қилиш ва 130 миллион долларлик хизматлар экспортини таъминлаш белгиланган.\nШунингдек, Ўзбекистон Республикаси Президентининг “Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида”ги Фармони қабул қилинди. Унда қулай ички ва халқаро зиёрат туризми муҳитини яратиш, мамлакатимизнинг зиёрат туризми салоҳиятини кенг тарғиб қилиш ҳамда мамлакатимизнинг саёҳат ва дам олиш учун хавфсиз манзил сифатидаги имиджини мустаҳкамлаш бўйича чора-тадбирлар қабул қилинган.\nЖорий йилда вилоятлар кесимида зиёратгоҳларнинг тарғиботи учун жами 1,1 миллиард сўм, хорижий давлатларда мамлакатимизнинг зиёрат туризми салоҳиятини тарғиб қилиш учун 6 миллиард сўм маблағ ажратилган. Шунингдек, қатор янги маҳаллий ва хорижий йўналишларда авиапарвозлар ва темир йўл қатновларинини йўлга қўйиш режалаштирилган.\nУмуман олганда, зиёрат туризми соҳасида бугунги ҳолат ва келгусидаги режалар муҳокамасига бағишланган халқаро давра суҳбати савол-жавоб ва қизғин баҳс-мунозараларга бой тарзда ўтди.